
LA PORŢILE DESTINULUI A BATUT UN PRINŢ... 


— ANIVERSAREA NAȘTERII MAJESTĂȚII SALE REGELUI CAROL II — 


de TEOFIL GH. SIDOROVICI 
Comandantul STRĂJII ŢĂRII 


Dinti'o ilustră pereche princiară care armoniza într'o urzire de sânge nobil atâtea 
familii domnitoare cu strălucit renume, a coborit pe firele de aur ale unui răsărit de soare din 16 
Octombrie 1893, un Prinţ ca din poveste, așteptat de-o Ţară și de-un popor. 

In taina bătrânului codru de sub fruntea încruntată a Bucegilor, în castelul din rariștea fer- 
mecătoare unde Peleșul se îngână cu cântec de păsări, se înfiripa o viaţă nouă, pe care ursitoa- 
rele aveau s'o împodobească și cu spinii durerilor omeneşti, dar şi cu măreţia luminoasă a celor mai 
mari victorii. 

Prințul Carol... 

Din bubuitul tunurilor şi dangătul clopotelor bisericilor ţării, se înălța un cântec, un freamăt, 
o simfonie care pătrundea în străfundul sufletelor românești, înviorându-le cu puterea unei credinţe 
și întărindu-le nădejdea. 

Aveam un Prinţ născut pe pământul Ţării, unde ne dorm de mii de ani strămoșii, un Prinţ 
care avea să fie mângâiat de soarele românesc, care avea să trăiască viaţa noastră aşa cum ne-au lă- 
sat-o înaintașii, să simtă ca noi, să se bucure şi să se întristeze cu noi, să ne doinească doina şi să 
ne joace jocul, să îngenunche cu noi pe lespedea bisericilor cu orândueli creştine, să respire aerul 
sănătos al plaiurilor noastre, să se întioare de frumuseţile neîntrecute ale Țării noastre, să se pă- 
trundă de aceleaşi năzuinţe şi de aceleași dorinţe, să practice aceleași datine şi obiceiuri, înfrățindu-se 
in cuget și simţiri cu poporul de ciobani și răsturnători de brazdă, curaţi la suflet și gata de orice sa- 
crificiu în vremuri de grea cumpănă. 

Aveam un Prinţ Român de baștină, în ochii căruia se oglindea albastrul cerului românesc, în 
trup voinicia strămoşilor, în priviri sinceritatea Românului şi'n suflet podoabele de vitejie ale Voe- 
vozilor. 

Şi Prinţul creştea ca din basme sub calda ocrotire părintească şi sub razele de nădejde şi bu- 
curie ale unei Naţii. 

Primele gânguriri au fost crâmpeie din graiul nostru, 


Graiul vechilor cazanii, 
Care-l plâng şi care-lcântă 
Pe la vatra lor ţăranii.... 


Poveștile cari I-au legănat copilăria au fost poveştile noastre cu „Moșu şi Baba“, cu „Ursu“, cu 
„Balaurul“, cu „Făt Frumos“, cu „Zânele“, cu ,„Smeii“.... 


Cântecul de leagăn I-a fost acelaş „Nani.... nani, puişor, 
Dormi frumos lin și ușor, 
Să creşti mare, plin de dor, 
Să tii 'Tării ajutor.... 


Creşterea şi educaţia ce I s'au dat, au avut un pronunţat accent de severitate, căci viaţa este 
mai aspră pentru viitorii Conducători de popoare decât pentru supușii lor. 


In sufletul Prințului înfloreau atâtea calităţi, ce-aveau să-L caracterizeze : sentimentul datoriei, 
spiritul de dreptate, iubirea de Patrie, iubirea de popor, descifrarea năzuinţelor naţionale, dragostea 
de graiul, portul şi tradiţiile noastre, respectul de marii Voevozi ai trecutului. 

In orele de istorie, când i se povestea de faptele măreţe ale Domnitorilor, Ii licărea în priviri 
o lumină vie. 

— Vreau să fiu şi Eu ca Ştefan Vodă... 

— Şi eu voiu lupta ca Mihai Viteazul. ... 

— Vreau să păzesc Credinţa şi Legea ca Brâncoveanu. 

Ce frumos scrie Regina Maria în „Povestea vieţii mele“, despre Fiul Fi iubit : 

„Când se făcu ceva mai mare, Carol era un băețel așezat, cam serios, ușor de mânuit şi avea 
totdeauna, o mare năzuinţă spre învățătură. Invăţă să citească cu o repeziciune uimitoare. In primii 
ani era numai lumină și voe bună, mai târziu se făcu puţintel mai pretențios. Adevărul e, că de pe 
când era un băeţel mic, simțea un interes neobișnuit, pentru orice privea, legile, regulamentul, prescrip- 
țiile și interzicerile. Ii plăcea să cerceteze înțelesul adânc al tuturor lucrurilor, poate din pricină că pe- 
trecea mult timp cu Unchiul, al cărui dar special era de a instrui. 

Carol era numai ordine și preciziune și avea într'însul un tainic imbold de a domina, de a sub- 
juga și de a. impune restricţii pe cari El singur Cel dintâi le respecta. 

Știa să impună restricţii pe cari El singur Cel dintâi le respecta.... 

Ce cuprinzătoare formulă de caracterizare a Celui ce-avea să prefațeze o nouă istorie a Po- 
porului Român ! 

Prinţul Carol își desăvârșia cu perseverență pregătirea pentru viitorul ce-L aștepta. In 1909 avea 
16 ani. Cu o solemnitate ce I-a rămas adânc săpată în suflet, Regele Carol I I-a aşezat prima tresă de 
Sublocotenent. 

O altă epocă își deschidea orizontul. Prinţul Carol devenea un camarad al tuturor ostașilor 
ţării. Griji şi preocupări deosebite se adăogau celor de până aici. E nelipsit dela manevre, mereu în 
mijlocul ofițerilor și soldaţilor cari îl divinizau. 

Războiul Intregirii Ii prilejuește manifestări de curaj fără pereche. In tranșee, alături de lup- 
tători, la postul de comandă pe îront, pretutindeni se interesa de buna stare a ostașilor, încurajânduri 
şi răsplătindu-le eroismul. 

Cine poate uita memorabila şedinţă a unui consiliu de miniștri sub preşedinţia Regelui Ferdi- 
nand, la Iași, când descurajării tuturora, răspundea temerar Prinţul Moștenitor de Tron ? 

Cu batalionul Său de vânători de munte, la Cireșoaia și Oituz, apoi pe frontul dela Tisa, Prințul 
Carol a primit unul din cele mai grele botezuri ale eroismului. 

Prin toate acestea se legase și mai strâns de popor, intrând în sufletul lui ca o nădejde izbă- 
vitoare. 

Dar vremurile de după război se turbură. 

Zadarnic se încercase a se schimba ceeace graţia lui Dumnezeu și voinţa națională hotăriseră: 
în drumul soartei, nimeni nu poate sta. 

Fila pe care ursitoarele scriseseră durerea, rămânea neînţeleasă de sufletul curat al Naţiei. 

Departe de ţara sa, Prinţul Carol păstra pe biuroul de lucru o urnă cu pământ românesc, spre 
care privea în zilele de restriște, cu nostalgia Celui ce nu putea să înţeleagă această cotitură a soartei. 

Iar când poporul nu i-a mai putut îndura lipsa, când negre şi primejdioase îluturări de 
desbinare se profilau la orizont, chemarea celor 20.000.000 de Români a răsunat puternic, străpun- 
gând depărtările. 

Răspunsul a venit cum trebuia să vină. 

Din seninul fără nouri al unei zile de vară, a coborit pe aripi de pasăre măiastră ca'n basmele 
pe care de-atâtea ori le ascultase, în lanul de belșug al ţării, sorbind cu nesaț din urciorul Modurei pu- 
terea vie cu care avea să isbândească în lupta de mântuire a Neamului. 

Cronica vremii a depănat de-atunci doar un deceniu. Dar ce multe și rostogolitoare au fost în- 
tâmplările acestui răstimp ! 

Lumină s'a făcut în suflete și nimeni n'o va mai putea stinge. 

Ce mult și totuş ce puţin este, de când în aurora unei zile de toamnă, un Prinț a bătut la 
porţile destinului. 

Şi porţile sau deschis larg, în faţa unui Mântuitor de Neam! 

Astăzi, când ţara sărbătoreşte ziua de naștere a Marelui și Supremului nostru Comandant, 4 mi- 
lioane de străjeri și 40.000 comandanţi Li strigă din adâncul sufletului : 


SA TRAIASCA M. S. REGELE CAROL AL II-lea, nădejdea de viitor a poporului Român : 

Siaretui Străjer 


O, Rege! 

In aste vremuri de restriște 

când grele gânduri ne apasă, 

Tu singur 

ne înalți spre culmi de vis şi vrere voevodală. 
Cu braţ vânios despici cărări adânci prin veac 
să dărui Neamului romano-dac 

lumini imperiale şi destin domnesc, 

Tu singur 

Sădești în noi străbunul cântec nou de țară, 
trăiri de românească primăvară ! 


O, Rege ! 

Tu singur. 

semeț, în două fulgerat-ai furtunatec zările. 
spre dimineţi de suflet dârz și aspră faplă. 
Pe strămoşeasca vatră tainic ai aprins 
jăratecul stins 

al mândrelor măriri de altădată 

și mir sfintit ai stors din lespedea de piatră 





emma pa ne pr parerere pei 


Ca mâine, 

ce glas român va sti să-Ti cânte leatul, drept. 
și toate faptele Domniei Tale ? 

Ce nou Miron Costin va ști să scrie, prea mărind 
tot drumul Tău de glorii voevodale. 


Vor trece ani şi ani, și toate veacurile şir; 
necunoscuţi. Măria Ta, noi vom dormi sub glie. 
Tu singur rămânea-vei peste om şi vremi, 
Străjer de Neam și 'mpărăţie, 

cu toți strămoșii noștri din vecie ! 


VALERIU BORA 

DE STIRAJĂ LA PORŢILE SUFLETULUI 


Adevăratul creștin trebue să fie întotdeauna pe 
picior de războiu. El are de luptat în fiecare clipă 
împotriva împulsiunilor și tendințelor inferioare, 
care-l îmboldesc dinlăuntrul fiinţei sale şi pe care 
trebue să le înăbușe, înfrângă sau stăpânească. El 
trebue să reziste ispitelor din afară care-l asaltează 
continuu din toate părțile. Creștinul se cuvine să 
stea într'una de strajă la porțile sufletului, supra- 
veghind simturile, pentru a nu lăsa să se strecoare 
prin ele germenii răului şi pentru a nu fi surprins 
astfel de vreo pătrundere furișată a păcatului. 

Iar dacă, cu toată veghea neobosită, inamicul a 
izbutit să se furișeze în fortăreața sufleiului său, 
creștinul trebue să desfășoare o luptă metodică spre 
a-l face să capituleze și spre a nu-i da răgazul de a 
se organiza și fortifica în pasiuni și năravuri. 

Dealtfel, întreagă viață a creștinului nu este decât 
o luptă neîncetată. Căci, ce alta este dacă nu luptă, 
străduința fără preget, nu numai spre a ne feri de 
rău, dar şi aceea pentru săvârșirea faptelor bune ? 

Pentru a purta, însă, lupta cu izbândă împotriva 
păcatului, creștinul are nevoe să fie bine înarmat, 
ca orice ostaș. Avântul, îndemânarea și bunăvoința 
singure nu-i suni de ajuns în apărarea unei cetăţi, 
pe care păcatul o asediază neîncetat cu cele mai 
puternice și meșteșugite arme. 

Armele, pe care trebue să le aibă şi să ştie să le 
mânuiască un creștin sunt, pe lângă rugăciunea și 
harul lui Dumnezeu, virtuțile. Spre deosebire de 
războiul obișnuit, în războiul creștinului, viciile se 
birue prin virtuți, răul prin bine, ura prin blândețe. 
Cel care încearcă. spre pildă, să potolească mânia 
cuiva opunându-i o mânie şi mai mare, se aseamănă 
celui care se apucă să stingă focul cu gaz în loc de 
apă, neiebutind decât să-l aprindă și mai tare. 

„Imbrăcaţi-vă cu toată 
armătura, lui Dumnezeu ca 
să puteţi ţine piept împo- 
triva uneldtirilor diavolului“. 

— Bfeseni, VI, 11 — 


Sf. Ap. Pavel ne îndeamnă să ne îmbrăcăm cu. 
toată armătura lui Dumnezeu, cu virtuțile creștine, 
pentrucă numai astfel vom putea fi în stare să ți- 
nem piept împotriva uneltirilor diavolului, adică 
ispitelor. 

Dacă este mai presus de orice îndoială, că cel mai 
mare dușman al nostra este cel care ne pricinuește 
cea mai mare pagubă, apoi, păcatul, pentrucă atacă 
partea  nepieriloare şi cea mai scumpă a ființei 
noastre, trebue socotit ca cel mai mare dușman al 
omului. 


Impotriva păcatului, prin urmare, se impune să 
facem front cu toţii şi, înarmați cu armele puter- 
nice ale virtuților. creștine, să nu încetăm a sta de 
strajă și a lupta până la biruința cea din urmă, care 
ne va țace vrednici de laurii mântuirii. 


Dr. CONST. C. PAVEL 

















REGINA MARIA 





Dela inima 


Trenuri trec, trec și povara lor pe care o duc de- 
parte, e tinereţea ţării noastre, speranța căminurilor. 
Sunt grămădiţi cu miile pe acoperișurile vagoa- 
nelor, spânzurați pe margini, atârnaţi în chip pri- 
mejdios, dar sunt veseli cu toţii. Râd în drum, cântă, 





strigă... 
inima grea, cu mâinile pline de flori plecăm la gară. 
Am dori să le spunem cuvinte de cari să-și aducă 
aminte, să le spunem tot ce simţim în aceste clipe, 
dar glasurile lor cari se ridică în cor le înăbuşesc pe 
ale noastre. 


Şi trenuri trec, trec înainte în fiecare zi; cu 


Aa a 


“ea 


Zue 





Mea la a lor 


Un strigăt li se desprinde depe buze când mă văd: 
ne ducem, plecăm cu bucurie, ne ducem la biruinţă, 
ca Tu să te faci Impărăteasă, Impărăteasa tuturor 
Românilor. Acesta e strigătul inimii lor, urarea care 
o trimit, urare care o cred, și eu le zâmbesc îmbiin- 
du-i cu flori pe cari le strânge braţul lor viu. 

Și trec... trec înainte... 

Intr'o seară când soarele se închina în slava lui 
luminoasă, poleind cu aur tot ce-i cădea în cale, a- 
junsei mai târziu la gară, reținută cum eram de alte 
datorii și trenul, a cărui plecare voiam s'o salut, se 
pusese în mișcare. Tinerii soldaţi se îngrămădeau cu 
veselia lor sgomotoasă în compartimente, având la 
chipiu și la tunică flori pe cari li le împărțisem mai 
înainte. Chiar și tunurile şi caii erau împodobiţi de 
margarete, de flori liliachii de toate nuanțele și stră- 
lucirea bogată a apusului le sporea frumuseţea. Pă- 
rea că însuşi cerul se încerca să binecuvinteze ple- 
carea acestor băeţi cari se duceau atât de bucuroși la 
moarte. 

Mâhnită de a fi ajuns cu întârziere, mă îndreptam 
grabnic spre vagoanele în mișcare. Un strigăt izbucni 
atunci din toate piepturile, fiindcă mă recunoscură şi 
o ploaie de flori căzu la picioarele mele. Ei le des- 
prindeau de la tunică, şi le smulgeau din capele, depe 
tun, aceste flori ce le păstrau ca să acopere cu ele 
pe Regina lor, în vreme ce aceeași urare urca spre 
cer: „Dumnezeu Să-Ţi ajute să ajungi Impărăteasă, 
Impărăteasa tuturor Românilor. 

Și florile-mi cădeau în braţe, îmi cădeau pe mâi- 
nile cari abia le mai puteam ţinea, 'se împrășştiau pe 
pământul care se acoperea cu purpură. Multă vreme 
stătui nemișcată dupăce trenul dispăruse; o dungă 
de fum pierdută în zarea portocalie şi florile care mi 
se ofileau la picioare îmi mai lămureau doar această 
plecare. 

Mă uitam, ca în fața unui mister, la cele două șine 
aruncate spre infinit, în depărtare îmbinându-şi dru- 
mul lor despărțit, şi mă întrebam spre ce soartă oare 
se 'mbulzește această tinereţe, mă întrebam dacă se 
va izbândi visul lor, dacă mulţi dintr'înşii se vor mai 
întoarce ?.... 

Soarele coborise, fumul se risipise, cântecul solda- 
ţilor era o amintire numai. 

Incetișor m'am pornit spre casă. 


In fiecare zi mă duceam între răniți, treceam 
din sală în sală. Toţi mă voiau între dânșii, fiecare 
soldat voia să vadă pe Regina. Niciodată n'am lăsat 
o chemare fără răspuns și cutreieram pretutindeni, 
fără să mă descurajeze vreo oboseală, vreun drum 
cât de lung. 

Câte odată mi se părea că rătăcesc printr'un vis 
fără sfârșit. Ii văd culcaţi, pat lângă pat, ochii lor 
mă întâlnesc, mă urmăresc, mă sorb... N'am știut 
niciodată până astăzi ce înseamnă să fi prada atâtor 
ochi. S'ar părea că privirile lor îmi smulg inima din 


stau deasupra lor şi să dobândesc slava cu preţul sân- 
gelui ? Și astiel trec înainte, cu mai multă duioşie, 
dela un pat la altul. 

Aceasta era într'o vreme când speranța căuta în 
fiecare suflet, când entuziasmul dintâiu făcea să 
bată inimile la fel, când credința biruinţelor glori- 
oase ne însenina zilele: 

Mai târziu însă, împrejurările cu totul schimbate, 
în altă parte mi-au fost rostite aceleași cuvinte de 
către un om care nu putea să-mi vadă faţa în dimi- 
neața aceia când, după ce suferise o trepanațţie, zăcea 





piept, le simt ca o povară pe care abia mai pot s'o în- 
dur. Mă aplec spre fața lor trudită, le strâng mâinile 
întinse, mi-aşez degetele pe frunţile arzătoare, le 
scrutez privirile ce se sting, ascult cuvintele șoptite... 

Şi pretutindeni mă urmărește aceiaş urare : Dum- 
nezeu să-Ţi ajute să Te faci Impărăteasă, Impără- 
teasa tuturor Românilor... 

Buze încleștate mi-o spun, glasuri pline de nădej- 
de mi-o strigă : Ce înseamnă suferința noastră, dacă 
Tu te faci Impărăteasă, Impărăteasa tuturor Româ- 
nilor ? Sunt atât de mișcătoare aceste cuvinte, când 
pornesc dela patul răniților cari văd în Mine împli- 
nirea visului pentru care își dau viaţa. 

Mă simt așa de mică, așa de umilită în fața răb- 
dării lor stoice, ochii mi se umplu de lacrimi şi-mi 
dau seama că trebuie să mulțumesc lui Dumnezeu 
pentru măreţia acestei credințe. 

De ce să fiu eu cea aleasă ca să înfățișez un ideal, 
de ce să fiu eu acest simbol? Ce drept am oare să 

cu 
spuse că Regina e alături, că venise să-l vadă, să în- 
trebe de rana lui, să încerce să-i ajute de era nevoiz. 


capul înfășurat în pânze sângerate. Cineva îi 


El întinse, dibuind, o mână pe care am apucat-o 
într'a mea, şoptindu-i cuvinte de mângâiere, aplecată 
asupra buzelor cari murmurau ceva ce nu înțele- 
geam. Omul nu avea nici față, nici privire, acoperit 
cum era de pânzele pătate de sânge. 

Atunci ca foarte :de departe, veniră cuvintele, a- 
celeași cuvinte : Dumnezeu să Te apere și să Te ţie, 
ca să ajungi Impărăteasă, Impărăteasa tuturor Ro- 
mânilor. 


Mi sa părut în acea clipă că ceva minunat cobo- 
rîse deodată în inima mea sdrobită, ceva sfânt și 
grozav, ceva care era mai mult decât puteam în- 
dura... În vremurile de nădejde, urarea aceasta era 
fără îndoială atingătoare, dar acum îmi pare mare și 
sfântă, căci se rostea într'o clipă când cel mai întu- 








E az Cl litezăziti aeitină d ca că 


necos dezastru ne copleşise ţara, când armatele noa- 
stre se retrăgeau pas cu pas în fața dușmanilor 
noștri. 

Și acolo, în odaia suferinței, gura aceasta pe moar- 
te, spune nădejdea de care toți se agăţau, visul, vi- 
sul de aur pe care cu toate jertfele, mizeria și moar- 
tea, totuși într'o zi trebue să-l isbândim. Nu era de- 
cât unul dintre cei mulţi, un glas din necunoscut, un 
martir fără nume, dar vorbele lui găsiră drumul 
inimii mele. 


Și aplecată asupră-i, punându-mi lin mâna pe le- 
găturile înroșite, m'am rugat lui Dumnezeu să-i as- 
culte dorinţa, m'am rugat ca sângele atâtor umili 
eroi să nu se risipească în zadar, m'am rugat ca în 
ziua ori ceasul când izbăvirea cea mare va veni, un 
ecou al cântecelor de biruință să ajungă şi până la 
acest anonim, dincolo de marea umbră în care se cu- 
fundă, să ajungă, pentru ca de dincolo de groapă, să 
ia parte la gloria pe care ochii lui, încă vii, nu mai 
puteau s'o vadă... i 





EMIL GÂRLEANU 


De curând s'au împlinit 25 de ani dela moartea 
scriitorului Emil Gârleanu, prozatorul care, cu far- 
mecul povestirilor lui a vrăjit sufletul ultimelor ge- 
neraţii. 

Născut în anul 1878, Emil Gârleanu, după vri- 
mele studii pe care le face în Iaşi, orașul său natal, 
întră în şcoala militară, devenind ofițer activ. După 





câțiva ani însă, părăsește cariera armelor, devotân- 
du-se exclusiv literaturii și gazelăriei. 

In ultimii ani ai vieții a fost preşedinte la Socie- 
tății scriitorilor români, din a cărui inițiativă a luat 
ființă, precum şi director al Teatrului Național din 
Craiova. 

Numele lui Emil Gârleanu ocupă un loc de frunte 
în literatura românească. Nuvelele şi schițele sale 


sunt, mai toate, străbătute de o caldă duioșie, fie că 
în ele zugrăvește întâmplări şi oameni aparținând 
tihnitei și patriarhalei vieţi de odinioară, fie că redă 
— sub formă de schițe scurte — observaţii şi des- 
crieri din viața florilor, a gâzelor, a pasărilor şi a 
animalelor, adică „din lumea celor care nu cuvântă'“, 
aşa cum, atât de potrivit le-a caracterizat, laoialtă, 
în titlu, însuşi autorul. 

Mai peste tot, din schițele şi nuvelele lui Emil 
Gârleanu se desprinde o notă calmă, de viață sim- 
plă și liniştită, petrecută în mediul familiar al ve- 
chilor obiceiuri specifice vremurilor de altă dală 
când, în toate acțiunile predomina idealismul, chib- 
2uința și buna înțelegere. 

Deasemenea, în unele nuvele găsim zugrăvite scene 
și figuri ale mediului boeresc de altădată, pe care 
demnitatea şi cinstea îl caracterizau. 


Toată această lume animată de idealism, de vbu- 
nătate și de altruism este redată de Emil Gârieanu, 
cu muliă artă, într'un stil de o mlădiere şi delicateţe 
plină de farmec. Opera sa este înmănunchiată în 
următoarele volume mai însemnate : Bătrânii, Cea 
dintâi durere, Odată..., Intr'o noapte de Mai, 1877— 
schițe din război, Nucul lui Odobac, Din lumea ce- 
lor care nu cuvântă, O lacrimă pe-o geană etc. 

Prin multiplele sale calități, opera lui Emil Gâr- 
leanu va rămâne înscrisă cu litere luminoase în 
istoria literaturii românești, iar amintirea vieții lui 
de neobosită muncă și râvnă pentru tot ceeace con- 
stituia realieare temeinică, ne va însoți ca o pildă 
demnă de urmat. 


AUREL CHIRESCU 


ii oAS A SVPLETESe 


EXEMPLE DE URMAT 


Gândurile şi faptele de temeiu sufletesc, fără să 
fie date la iveală, se arată și se impun singure. Şi 
cu atât mai mult se impun, când sunt pornite dintr'o 
curățenie sufletească ce isvorăște din însăși ener- 
gia spirituală a întregului neam. 

Stim că.unul din fundamentele sufleteşti ale nea- 
mului nostru este credința. Această axă duhovni- 
cească nu numai că a întărit, dar a dat caracterul 
de indestructibilitate unităţii limbii şi naționalităţii 


noastre, legându-ne în același timp pe veșnicie de 


pământul care a fost una cu viața noastră ca neam. 

Traco-Geto-Dacismul cunoscut de 
ma formă de vieață pe pământul îmbrățișat de Tisa, 
Nistru, Marea Neagră şi Balcani, ba și dincolo de 
aceste hotare, căci după cum spune părintele isto- 
riei, Herodot, „neamul tracic, după acela al indie- 
nilor, era cel mai mare dintre toate“ 
cu romanismul cuceritor, strâns de evenimente s'a 
concentrat în neamul românesc de astăzi. Această 
concentrare, închegare printr'o perfectă sudare a 
tuturor elementelor sufletești într'un tot unitar, unic 
în lume, se datorește credinţei. 

Creștin dela început, neamul nostru s'a închinat 
la fel, a crezut la fel, sa rugat la fel. Bisericuţele 
modeste, răsărite pe ogorul românesc și sufletesc, 
fie în Maramureș, fie în Dobrogea, în Nordul Mării 
Negre, dealungul Dunării, sau în ascunzișurile Car- 
paţilor, toate cuprind același suflet, aceeași credin- 
ță, aceeași lumină care arde în candele și lumânări 
pentru aceleaşi bătăi de inimă. 

„Dreapta mărturie a nestrămutatei credințe a 
strămoșilor noștri, după cum arată atât de limpede 
Domnul Comandant al STRĂJII ȚĂRII în cartea 
sa „BRAZDĂ NOUĂ“, o vedem în bisericuţele voe- 
vodale ca niște cruci răsărite din veacuri, cu pisa- 
niile înegrite de vreme, peste care au alunecat pri- 
virile atâtor generaţii, descifrând marea taină a is- 
bânzii neamului românesc: lo Ștefan Voevod din 
mila Domnului...“ 

"Se înţelege că o abdicare dela această forță du- 
hovnicească a neamului, verificată în decursul vea- 
curilor ca condiție „sine qua non“ a existenţei, întă- 
ririi şi unirii noastre, ar însemna nonexistenţă. 
lată de ce, marele nostru rege, cunoscător pro- 
fund al vieții noastre naționale, fiu sufletesc al bi- 
sericii străbune, clar văzător al viitorului acestui 
popor, aşează străjerismul, precum şi toate organi- 


istorie ca pri- 


„ altoit mai apoi : 


de Maior N. VLĂDULESCU 


“zaţiunile.. noui sociale, pe drumul luminat de, sfânta 
credință străbună. - ai 
Străjerismul vine în acest fel spre întărirea și 
trăirea acestei credințe. Şi întreaga dinamizare spi- 
rituală a neamului este profund creştină. 
Mai este oare vreun spirit negativ, care să nu se 
integreze în mișcarea aceasta nouă, care altoită pe 
vechiul duh al neamului, tinde spre acel sănătos ţel . 
al lui Litovoi, Basarab cel Mare, al lui. Mircea, Pe- 
„tru Muşat, Alexandru cel Bun, Ștefan și Mihai: Pa- 
„ tria, Patria, Patria? 
Noi, astăzi, avem mândria să spunem că suntem din 
țara în care, într'o epocă de învrăjbiri, se ridică al- 
„tare de credinţă sfântă cu aceeași ardoare și tinereţe 
- ca în primele timpuri ale creștinismului. 






5 Or, un popor care nu-și reneagă sufletul, care nu 

se desparte de spirit, înseamnă că-i in popor sănă- 

tos. Rațiunea acelui popor este clară. Misiunea lui 

+ este mare. Este destul să amintim că în aceleași vre- 
muri, de neliniște și învrăjbire aiurea, sub egida M. 
S. Regelui, se tipărește Biblia. Iată exemple unice 
în lume. 


, 

In rândul înfăptuirilor acestora, ne vine vestea că 
acolo sus, în Bucovina, în mijlocul taberei străje- 
rești dela Jadova, sub ctitoria însăşi a Domnului 
Comandant al Străjii Ţării, s'a adus din Ardeal și 
ridicat o veche și frumoasă bisericuţă. Din aceleași 
mari şi creştinești îndemnuri şi exemple, la centrul 
străjeresc Predeal se ridică în acelaşi chip, un nou 
altar de credință. La celălalt centru Breaza se pune 
temelia unui altar de rugăciune. 

lată exemple ce se ridică la norme de vieaţă. 

„Biserica ne-a fost casa neamului, biserica ne-a 
slujit drept cea dintâiu şcoală a sufletului. In tinda 
ei, cu miros de tămâie şi busuioc sfințit, sau adu- 
nat bucherii primelor ceasloave și în preajma cru- 
cilor de morminte străbune, s'a insuflat dragostea 
de neam și iubirea de Țară. Biserica ne-a fost şi ne 
rămâne piatra unghiulară a destinului nostru istoric. 

Neamurile care s'au depărtat de căldura credinţei, 
s'au risipit ca fumul, în cele patru vânturi“. (T.. G 
Sidorovici: Brazdă nouă). 

Iată temeiu de orientare în vieață pentru tinere- 
tul nostru. Bisericuța ridicată din adânc suflet de 
creştin acolo în Bucovina, ca și cele ridicate pe iot 
întinsul țării, de toate acele braţe tinere și vânjoase, 

sunt, după cum spunea Sfântul Ion Hrisostomul, 
tot atâtea porturi duhovnicești ale sufletului, în 
care nu mai avem „a ne teme de furtuna valurilor, 
de încălcarea tâlharilor, de năvala răufăcătorilor, de 
vuetul vânturilor, de atacul fiarelor“, 

Aci în aceste modeste bisericuțe, noi Românii mai 


„găsim vechea vitejie a neamului, prin acea tare cre- 


dinţă, că Dumnezeu ne întărește brațul când va fi 
vorba să oprim valul dușman ce ar tinde să ne 
inunde. lar dacă vom muri în lupte pentru pămân- 
tul acestei credinţe străbune, mai mult ne bucurăm, 
căci știm că nu degeaba trăim pe acest pământ și 


că dincolo ne așteaptă colțul de cer al gloriei ro- 
mâneşti în frunte cu toţi voevozii noștri. 

In aceste gânduri, reținem luarea aminte a îtine- 
retului asupra exemplului plin de lumină ce se în- 
tâmplă în lumea străjerească. 

Se impune astfel încăodată adevărul enunțat de 
La Rochefoucauld, că „numai religia luptă cu suc- 
ces contra încercărilor vieţii și dă omului puterea 
să-și împlinească datoriile“. 

Tineri ai României Mari, să urmăm exemplul ; să 
ne păstrăm credința străbună ; să fim tari, uniţi și 
viteji, prin aceeași credință străbună. 

STRĂJERA-INFIRMIERĂ 


de GINA TĂLANGESCU 


Dragi sirăjere, 


Simt că astăzi a venit momentul să punem pe ta- 
pet, imperios, chestiunea străjerei-infirmiere. 

Fiecare dintre voi aţi învățat de sigur cum se 
leagă un bandaj și cum se îngrijește o rană, însă în 
acelaș timp vă gândeaţi că poate niciodată nu veţi 
pune în aplicare cele învăţate. 

Să ne ajute Dumnezeu să nu avem nevoie să apli- 
căm cele învăţate, însă cum noi ne călăuzim dubvă 
lozinca noastră „Gata la datorie“ trebuie să fim 
gata în orice moment să dăm modestul nostru aju- 
tor şi să fim de folos Ţării noastre. 

Și cum poate o tânără fată sau o femeie să fie mai 
de folos decât îngrijind de cei în suferinţă, căzuţi 
pentru acest scump pământ, pe care îl vom apăra, 
bărbaţi şi femei, mici și mari, până la ultima pică- 
tură de sânge. 

Femeia, prin însăși natura ei blândă și răbdătoare, 
este cea mai indicată a alina această suferință. O 
vorbă bună, un zâmbet, o încurajare adusă la timp, 
face tot atât de bine unui bolnav cât şi doctoria 
luată, sau mai bine zis complectează efectul, căci 
moralul bun garantează vindecarea fizicului. 

Deci, comandante şi străjere din toată 'Ţara, preo- 


cuparea voastră de căpetenie în clipa de față să fie 
îndreptată în această direcţie. Care nu ştim, să în- 
văţăm, care știm, să încercăm să ne perfecţionăni. 
Pentru a fi o bună infirmieră, îți trebuie, incontes- 
tabil, întâi pregătire technică, apoi pregătire rnorală. 
Insă ca să poţi căpăta această pregătire technică, 
prima condiţie este ca să simţi o dragoste nesfârșită 
de aproapele tău, ori cine ar fi el și dorința imensă 
de a face bine, de a ajuta, de a ușura suferința. 

Dacă ai acest simțământ în suflet, capeţi tăria să 
priveşti suferința în față, să încerci să te lupţi cu 
ea și cu ajutorul lui Dumnezeu să o birui, dând 
înapoi familiei şi societăţii, un om, care, poate, fără 
devotamentul unei infirmiere pricepute și plină de 
dragoste, ar fi fost pierdut. 

Sunt sigură că voi toate mici şi mari, străjere 
dragi, aveţi în sufletul vostru acest simţământ, ce 
trebuie să fie cu atât mai puternic cu cât el este 
arma cu care noi ne vom duce să slujim "Ţării noa- 
stre dragi, care are mare nevoie de suflete tari și 
gata ori când să dea dovadă de devotament şi jertfă. 

Voi, fetele din armata albă a Regelui nostru iu- 
bit, pregătiţi-vă, acumulaţi cunoştinţe de Cruce Ro- 
șie şi în special pregătiți-vă suiletul pentru a fi ori- 
când zid în jurul Tronului, pentru Ţară şi Rege, 





STRĂJERUL LA LUCRU 





Ranita de 


Dintre obiectele cu caracter utilitar, lucrările din 
sfoară sunt cele mai ușor de executat. Ne trebue 
material puţin, relativ destul de eftin şi le putem 
face aproape fără de unelte, în tot cazul fără unelte 
scumpe sau complicate. Cele mai cunoscute și fo- 
lositoare sunt: plasa de volley-ball, de ping-pong, 
namacul, plasa de prins peşti , geanta de piaţă și 





Fig. 2 


geanta de vânătoare. Afară de cea din urmă, toate 
celelalte se fac după o metodă comună. 
_Voiu căuta în cele ce urmează, să vă îndrumez 
pe voi, dragi străjeri, ca folosindu-vă de textul ex- 
plicativ ce însoţeşte figurile, să puteți face cu ușu- 
rință câte o raniţă. Sunt sigur că o veți putea face 
fiecare, chiar dacă n'aţi lucrat așa ceva niciodată 
sau poate nici n'ați văzut vreo lucrare de asemenea, 
natură. ră 

Pentru raniță de vânătoare avem nevoe de ur- 
mătorul material și unelte de lucru: 

1) Un ghem de sfoară, groasă de 3 mm. (poate 
fi răsucită numai, nu și împletită) ce se poate cum- 
păra, dela, orice băcănie. - 


10 


vanatoare 


2) O verigă (belciug) din sârmă, groasă de 4 
mm., iar în diametru intern de cca. 3 cm. Dacă în 
localităţile mai mici nu găsim astfel de verigi în 
prăvălii, orice mecanic sau tinichigiu ni le poate 





face, luând sârmă de grosimea amintită, pe care o 
înfășoară în jurul unei ţevi de 3/4 țoli, făcând-o spi- 
rală. Dealungul ţevii tae sârma, apoi le ia de pe ea, 
le îndreaptă și la urmă le lipeşte cu autogen sau cu 
cositor. De astădată, bine înţeles, facem mai multe 
verigi deodată. 

3) La fiecare raniţă ne mai trebue cca. 1,5 m. 
sfoară împletită, cât un creion de groasă, cu care 
încheiem gura raniţei. 

4) Pentru fiecare raniță mai avem nevoe de 10-12 
veriguţe, în diametru de 1 cm., din alamă sau sâr- 

Fig. 4 şi 5 


mă mai subţire, zincată, ca să nu se ruginească. 
Când terminăm lucrarea, fixăm câte una tot la al 


doilea ochiu, așa precum se va vedea mai la urmă. 
In caz că nu afiăm în prăvălii astfel de veriguţe, 
prin metoda arătată la punctul 2, le fabricăm noi, 
sau vreun mecanic. 

Ca unealtă de lucru ne vom face o suveică sau 
navă, dintro bucată de sârmă de 3 mm. grosime 
(vezi fig. 4 şi 5). Această suveică o putem face şi 
dintro scândurică sau o bucată de placaj, cu ajuto- 





Fig. 6 Fig. 7 


iul unui fierăstrău de traforaj. De această suveică 
vom avea nevoe și la celelalte lucrări, a căror des- 
eriere va urma altă dată. 

In fine trebuie să mai avem o linie lungă de 10-12 
cm. și lată de 4 cm. Putem numi această linie re- 
gulator, deoarece de lăţimea ei va depinde mărimea 
ochiurilor unei lucrări. 

Având la îndemână acest material și uneltele 
descrise, ne putem apuca de lucru, urmărind textul 
şi desenele, care arată fiecare mișcare. 





Fis. 8 


PARTEA TEHNICĂ 


Luăm sfoară și un capăt îl înodăm de verigă prin- 
trun nod obicinuit, așa cum se vede în fig. 1. 


Pixăm veriga de un cuiu, așezăm regulatorul 
dedesubt prin verigă, în sus, formând cel dintâi 
ochiu, larg cât regulatorul (de 4 cm.). Acuma fa- 
cem nodul, ca în desen, iar cu degetul mare deia 
mâna stângă ţinem de porţiunea sforii de lângă 
nod până strângem cu mâna dreaptă nodul. 

In fig. 2 se poate vedea bine ochiul deja făcut. 

La fel procedăm şi mai departe, făcând încă 20 de 
ochiuri în jurul verigii. După 3-4 ochiuri făcute, 
scoatem reguatorul ca să nu ne împiedece în lucru 
și lucrăm mai departe cu el. 


Fig. 3 ne arată cum sunt înşirate cele 20 de 
ochiuri în jurul verigii. 

Până aci n'a fost nevoe să ne folosim de vreo u- 
nealță. Am ținut sfoara adunată pe un mosoraș, pe 
care Pam vârit în verigă, desfăcând de pe el porțiu- 
nea de sfoară trebuitoare pasului respectiv. 

De acum înainte, însă, vom înfășura pe suveică 





(vezi fig. 4 şi 5) atâta stoară încât s'o putem trece 
prin ochiurile formate deja în jurul verigii, 

Acum începem lucrarea pe rândul al doilea, în 
jurul verigii, făcând la fiecare ochiu un alt ochiu. 

Fixăm veriga de cuiu. Așezăm regulatorul lângă 
întâiul ochiu din rândul prim. Trecem sfoara peste 
regulator, apoi pe sub el, vârind suveica pe dede- 
subt prin ochiul întâi. Prindem suveica pe deasu- 
pra și o scoatem afară prin ochiu, în sus, trăgând 
sfoara după ea până se formează ochiul. Sfoara, ie- 
şită din ochiul prim, o fixăm către regulator cu de- 
getul mare dela mâna stângă (vezi fig. 6 şi 7). 

Vârim din nou suveica întocmai ca mai înainte, 
însă de astă dată pe lângă ochiu, la stânga lui, ală- 
turând şi porțiunea sforii care leagă rândul prim de 
al doilea, 


Inainte de a scoate în sus suveica, sfoara ce iese 


ll 


de sub deget o ridicăm, conform desenului n-rul 7 
şi o trecem peste suveică şi numai 
ridicăm suveica, îngrijind ca sfoara să nu cu- 
prindă și regulatorul şi să ne încurce. Aşa se for- 
mează nodul, Acesta este nodul obicinuit la aceste 
lucrări şi deci trebue bine observat şi exact făcut. 

Fig. 8 ne arată acest nod. 

După aceasta trecem la al doilea ochiu spre 
dreapta pe care-l facem exact după pocedura de mai 
înainte. 


Vârîm suveica pe dedesubt, sfoara trecând peste 
regulator (vezi fig. 9), o scoatem pe deasupra şi o 





Fig. 10 


prindem, cu degetul mare către regulator, formând 
astfel ochiul al doilea. 

Formăm nodul trecând suveica prin stânga ochiu- 
lui al doilea (vezi fig. 10), trecând sfoara peste su- 
veică și o scoatem în sus. Tragem puternic, la în- 
cheerea nodului. 

Astfel procedăm și cu al treilea, cu al patrulea 
ete., până terminăm și rândul al doilea. 





Fig. 12 





In fine, dupăce am isprăvit și al doilea rând, în- 
cepem rândul al treilea, făcând cel dintâi nod după. 
fig. 6 și 7, apoi ochiul al doilea și toate celelalte după 

apoi. 






procedeul de mai sus și conform desenului din fig. 
9 şi 10. 

Tot astfel continuăm, până facem cca 13-14 rân- 
duri, raza, raniței fiind cca 50-60 cm., când lucra- 
rea este isprăvită, 

Acuma tot la al doilea ochiu (se poate şi la fie- 
care) fixăm câte o veriguţă, din cele arătate la în- 
ceput, de cca 1 cm. în diametru şi în felul cum se 
poate vedea din desenul mr. 11 și 12. 

Prin aceste veriguțe trecem sfoara cea groasă (cât 
creionul), iar unde sau întâlnit le încheem cu un 
nod simplu, apoi capetele i le potrivim și dupăce 
strângem gura raniței, le legăm de veriga din fund. 
Cu ajutorul acestor două capete de sfoară putem să 
luăm ranița în spate. 

Figura, 13 ne arată ranița de vânătoare isprăvită, 

Ar îi bine dacă fiecare străjer. şi-ar face câte o ast. 
fel de raniță. In ea își așează lucrurlie când pleacă 

în excursie, iar când nu are nimic de dus și-o poate 
duce în buzunar pentru orice eventualitate. 

Stolurile școlilor, deasemeni pot să-și facă un 
număr oarecare de ranițe. 

Intr'un număr viitor voiu ârăta felul cum se face 
hamacul pentru patul de tabără, plasa de volley- 
ball etc., care se pot face tot așa de ușor, mai ales 
că nodul pe care l-am învăţat de astă dată este ace- 
laş, numai începutul și felul cum se termină diferă 
de cele învățate cu această ocaziune. 

Indrumări fotografice 


de FLORIN GĂLUȘCĂ 


Continuând rubrica de îndrumări fotografice accentuată la albastru violet. Acestea se developează 
pentru străjerii amatori, vom lămuri ce conside- la lumină roșie închis şi denumirea lor depinde de 
rente trebue să aibă în vedere la cumpărarea plăci- fabricaţie. 


lor sau filmelor fotografice, astfel ca, faţă de între- Se vor întrebuința la ilumina artificală unde ex- 
buințarea, lor să obțină cel mai bun randament. punerea poate fi mai de lungă durată. 
In comerț, se găsesc două categorii : Pentru atenuarea sensibilităţii la albastru, se 





| Munţii Dichiu-Bucegi (Placă izo-pan, filtru orange) 
I. Cele insensibile la lumina roșie şi care nu poate întrebuința la lumina zilei un filtru galben 
redau just decât culorile din spectrul solar, cuprinse care, în timp ce opreşte din razele albastre, des- 


între galben-portocaliu și violet, cu sensibilitate mai  chide puţin culoarea roșie ; se va ţine însă seamă 

MUNȚII LESPEZI-BUCEGI, IN CEAȚĂ 


(Placă „cromo-izolar“, filtru orange) 


FÂNTÂNĂ SUB DESIMEA NORILOR 


(Film izo-pan, filtru verde) 

de timpul de expunere care trebuiește mărit. La 
lumina artificială nu se întrebuințează filtru deoa- 
rece însăși lumina joacă rolul unui filtru prin ema- 
naţia razelor galbene, în care este bogată. 

II. Cele sensibile la roșu, care au în denumirea lor 
silaba „pan“, se developează, de preferință, la întu- 
neric complect, mai ales primele două minute ; to- 
tuși se poate controla acțiunea revelatorului la lu- 
mină verde închis. Redau bine culorile și au sensi- 
bilitatea mai accentuată la roşu. Se fabrică două 
gradaţii : una universală și una supersensibilă, spe- 
cială, pentru lumina artificială. Se poate între- 
buința la lucrări de interior unde, graţie sensibili- 


mina artificială, absorbind roșu ; acțiunea albas- 
trului fiind atenuată prin prezența galbenului din 
sursa de lumină. 

Filtrul albastru-verde, pentru lumina de zi, mo- 
derând sensibilitatea la roșu a emulsiunilor super- 
sensibile. 

Filtrul orange, care accentuează roșu şi galbenul, 
interceptând aproape complect albastru se între- 
buințează pentru vederi îndepărtate, peisagii în 
munți și ape. 

Filtrul ultra-violet se întrebuințează în regiunile 
muntoase la altitudine mare. 





Lacul din Parcul Regele Carol II (Film „izo-chrom“, filtru galben) 


tăţii la roşu, micșorează timpul de expunere ; de- 
asemeni se mai poate întrebuința când avem o va- 
riație de culori, precum și iarna. 

Pentru redarea mai justă a diverselor culori, fil- 
mele se pot întrebuința, după necesitate, cu urmă- 
toarele filtre : 

Filtrul galben-verzui care absoarbe deopotrivă ra- 
zele albastre și roși. 

Filtrul verde absoarbe roșu și albastru; se între- 
buințează la lumina zilei pentru obţinerea valorilor 
exacte ale culorilor, în mod obișnuit. 


Filtrul albastru se întrebuințează numai la lu- 


Filtrul infra-roşu se întrebuințează la plăcile spe- 
ciale (infra-roșii) pentru peisagii la mare distanţă 
sau pe timp de ceaţă. 

Pentru alegerea filmului se va avea în vedere, de- 
asemeni, sensibilitatea filmelor față de luminozi- 
tatea aparatului și posibilitatea timpului de expu- 
nere, ţinând seamă că filmele, cu cât sunt mai sen- 
sibile, cu atât au granulaţia mai mare. 

In general când vrem să accentuăm efectul nori- 
lor la o fotografie, se va întrebuința la materialul 
„pan“ filtrul verde şi la celălalt material, filtrul 
galben. 

Lucrări agricole în luna Octombrie 


Multe și diferite sunt lucrările agricole ce urmează 
a fi făcute în luna Octombrie. Iată, însă, cele mai de 
seamă lucrări ce trebuesc făcute în această lună, 
de către străjeri şi străjere. 

In grădina de pomi se continuă cu culesul fruc- 
telor de iarnă : merele, perele și gutuile. Culesul lor 
trebue făcut cu multă atenție şi băgare de seamă, 
spre a nu se bate, lovi, sgâria etc., căci de culesul 
lor depinde foarte mult păstrarea pe timpul iernei. 
De aceea, culesul se va face numai cu mâna şi cu 
aparatele de cules fructe, evitându-se scuturatul lor, 
cu prăjina sau mâna. Fructele culese, să nu se de- 
poziteze direct în pivnițe, ci într'o cameră bine ae- 
risită, unde se sortează pe mărimi și varietăți, așa 
după cum am arătat în numărul trecut al revistei. 

După ce sa terminat cu culesul fructelor, vom 
începe săpatul gropilor pentru noile plantațiuni de 
pomi, ce le vom face în luna Noembrie, căci cele 
mai reușite plantaţiuni se fac acum în toamnă. Gro- 
pile trebuesc făcute pe următoarele dimensiuni: 
1 m. lungime, 1 m. lăţime şi 0,80 adâncime, iar la 





Spălatul grâului mălurat 


săpatul lor, pământul ce se scoate dela suprafață, se 
pune deoparte, iar cel dela fund, în altă parte. După 
ce s'au terminat de făcut, le lăsăm 20-—30 zile, timp 

de GH. GĂBREANU 
E) 


în care se aerisesc și primesc apa dela ploi, până în 
luna Noembrie, când frunzele pomilor au căzut și 


urmează să începem plantatul. 





Aparat pentru tratament uscat 


O altă lucrare ce trebue să facă străjerii, e strân- 
gerea frunzelor pomilor ce au căzut de brumă, cari 
trebue să se adune și să se ardă, căci ele sunt un 
focar de diferite boli, ce se pot răspândi cu ușurință, 
în primăvară. Deasemenea se vor aduna și toate 
fructele putrede ce au rămas și s'au uscat pe cră- 
cile pomilor, precum și cele căzute sub pomi. 
Ele se vor îngropa căci altfel vor răspândi boala 
numită „Monilia“ care atacă fructele, putrezindu-le. 

Imediat după căderea frunzelor, se fac stropirile 
de toamnă la toţi pomii, cu soluție „sulfo-calcică“ 
ce se poate pregăti de fiecare, după instrucţiunile 
date de agronomul regional. Soluţia va fi mai con- 
centrată amestecându-se un litru de soluție la 71 apă. 

In plantaţiunile tinere de pomi, începem către 
sfârşitul lunei Octombrie să înfășurăm tulpinele cu: 
trestie, papură, coceni de porumb etc., spre a nu fi 
roase de epuri, oi sau capre. Tot în această lună cărăm 
şi îngrășămintele necesare, pe care le împrăştiem pe 
sub pomi, urmând apoi săpatul sau aratul lor, astfel 
ca îngrășămintele să fie introduse sub brazdă. 

Recoltarea seminţelor de pomi fructiferi se poate 

face cu multă ușurință din fiructele ce se întrebuin- 
țează la facerea marmeladei sau din cele ce se între- 
buințează la consumaţie. Aceste semințe le putem 
recolta și din fructele pomilor sălbateci, meri și peri, 





ce se găsesc pe islazuri, păduri şi dealuri. 

In grădina de legume, după ce s'au recoltat zarza- 
vaturile ce pot fi atacate de brumă ca: pătlăgele 
roșii, vinete, ardei etc., se trece la scoaterea rădăci- 
noaselor : morcovi, pătrunjel, păstârnac, sfeclă, ri- 
dichi etc. Scoaterea lor se face numai pe timp fru- 
mos şi cu multă băgare de seamă, să nu fie tăiate 


sau sgâriate, căci acestea putrezesc ușor. După ce s'au 
scos, se curăță de pământul ce ar fi pe ele și se lasă 
1—2 zile la soare, spre a se svânta bine, apoi li se 
rup frunzele și le așezăm la pivnițe, stratificându-le 


în nisip uscat (recomand a nu se pune în nisip umed, 
căci putrezesc). 

Tot acum se scot şi cartofii de toamnă. Scoaterea 
trebue făcută numai pe timp frumos, făcându-se mici 
grămezi, ce se lasă 1—2 zile expuse la soare, apoi se 
ridică şi se așează în pivnițe, făcându-se grămezi. 
(Recomand a nu fi lăsați cartofii prea mult afară, 

căci din cauza soarelui şi luminei, se înverzesc şi 
pierd din calitatea lor). 

Pivniţele în care se depozitează cartofii să fie bine 
aerisite, ferite de umezeală și îngheţ. 

După ce sau recoltat toate legumele și zarzava- 
turile începem căratul îngrășămintelor pe teren 
— din platforma de gunoi — iar după ce le-am îm- 
prăștiat arăm cât mai adânc, îngropând sub brazdă 
îngrășămintele. 

Culturi de legume şi zarzavaturi în toamnă. Tot 
în această vreme facem în. grădina de legume câteva 


straturi (răzoare), pe care sămănăm arbagicul și us- | 


turoiul de toamnă, spanac și salată, care ne vor da 
recolte timpurii, căci ele nu suferă de îngheţul iernii. 

In câmp începem culesul porumbului, căratul, cu- 
rățatul și depozitarea lui în pătule. La depozitare 
vom avea grijă ca să alegem știuleții de porumb ce 
nu sunt bine copți, căci aceștia putrezesc şi strică 
şi pe cei buni; de asemenea, tot acum vom alege și 
știuleţii de porumb pentru sămânță, punându-i se- 
parat. După culesul porumbului, pământul se ară și 
începem. imediat sămănatul grâului, orzului și seca- 

rei de toamnă. Vom avea grijă ca aceste seminţe să 
fie din varietăți cât mai bune, recomandate de ser- 
viciul agricol şi înainte -de sămănat să fie alese la 
trior sau selector, apoi să 'se saramureze spre a fi 
ferite de mălură. Recomand să nu se mai semene 
grâul amestecat cu secară și nesaramurat. Sămănatul 
să se facă numai cu mașina în rânduri, căci aceste 
sămănături ne dau cele mai bune rezultate, având și 
o economie de sămânță. 

In regiunile de podgorii, cea mai frumoasă lucrare 
din luna Octombrie e culesul viilor. La culegerea 
viilor străjerii vor căuta ca strugurii să nu mai fie 
amestecați, ci aleşi pe varietăţi și calități. Deaseme- 
nea, să nu se amestece strugurii stricaţi (mucegăiți) 
cu cei sănătoși ,căci dau un vin de proastă calitate. 
Tot acum este bine să se aleagă și struguri de masă 
ce se pot păstra pentru iarnă, — alegându-se cior- 
chinele cele mai frumoase și din calitățile ce se pre- 
tează la conservat. 

Străjerii și străjerele să caute ca în toamna acestui 
an să ia parte cât mai activă la îndeplinirea tuturor 
lucrărilor agricole ce trebuiesc făcute, 


IY Y; 





ZIUA ECONOMIEI 








O SĂRBĂTOARE CU TÂLC 


Mulţi ani sărbătoarea zilei de 31 Octombrie a fost 
neînțeleasă pentru Petruş. 

In mintea lui se socotea de fiecare dată cam așa: 

„Sărbătoarea-i bună că n'avem școală, dar ce rost 
are să ne sporovăiască domnul învățător la vorbe 
fără înţeles“, dintre care multe le învățase și el pe 
dinafară ca un papagal. 

Ce să vă spun, prin clasa I primară făcu una chiar 
gogonată. 

Dând crezare vorbelor : 

„Banul de economie 

E ca grâul pus în glie, 

Dintrun bob răsar o mie“, 
unde şi-a luat Petruș pitacul de 2 lei câștigat cu co- 
lindul de Crăciun și cum a dat desghețul și oamenii 
au eşit la arat, a luat și el hârlețul și în răstoaca din 
spatele casei, potrivind un loc mai la o parte, săpă 
o groapă, așa ca pentru un pui de cireș și puse banul 
în pământ. Se gândea și el: „Dacă dintr'un leu răsar 
o mie, din doi lei două mii de bucăţi, ori numai că 
pom trebuie să fie, ca să ţină atâta bănet“. : 

Şi cum lucra de zor, i se umplea inima de bucurie 
gândind ce ochi o să facă maică-sa, când spre toamnă 
o să-i spună: 

„Scoate, maică, scoarța din perete şi să mergem 
să culegem banii din pom, că sau copt“. 

Așa, în fiecare an o să semene, și toamna o să 
culeagă rodul. Or să aibă bani mulţi şi de toate, iar 
sărăcia şi nevoile or să le lege la gard. 

De atunci să te ţii grijă pe Petruș, să-l sape împre- 
jur să nu se bătătorească, să-l ude dimineaţa până 
nu da soarele, iar noaptea îl visa, când plin de flori 
albe ca cireșii, când încărcat de fructe argintii ca 
un corcoduș. 

'Trecuse mai bine de o lună de când îl semănase. 
Petruş ţinuse tot Postul Mare și se rugase la Dum- 
nezeu să nu dea vreo brumă și să-i ardă colțul, dacă 
cumva o ieși noaptea. De Florii însă nu-l mai răbdă 
inima. Toate ogoarele erau acum ca niște covoare 
verzi; pomii înfloriți și crângul aproape legat, dar 
numai ce a sădit el, nu dădea nici un semn de viaţă. 
Luă săpăluga și începu să scormonească cu băgare 
de seamă, dar mare-i fu necazul când găsi banul așa 
cum îl pusese, ba şi mai rău, căci îl mâncase rugina. 


de ȘT. DIMITRESCU-CETERAȘU 


In clasa II-a, aflând că banii se înmulțesc numai 
dacă îi pui la Casa de Economie, se mai împăcă Pe- 
truș, gândind că numai cei de acolo știu rostul se- 
mănatului, de se înmulțesc. 

Mai târziu le-a înțeles toate, dar atunci găsi și mai 
fără rost această sărbătoare pentru el și acei de o 
seamă cu el. 

Mulţumire se cuvenea să aibă în această zi, cei 
mari, cari, câștigând bani, aveau și de unde pune 
ceva deoparte; bucurie avea Iordan al lui badea 
Neacșu, morarul, care în fiecare zi primea bani dela 
părinți şi pentru cheltuială şi pentru pus la Casa 
de Economie. Dar pentru Petruș, fecior de femee 
văduvă, care muncia cu ziua prin vecini pentru un 
căuș de mălai și când n'avea de lucru, n'avea nici 
lui ce să-i pună dinainte, ce înțeles puteau avea toate 
aceste proverbe și sfaturi : 

„Strânge bani albi pentru zile negre 





„Economia învinge sărăcia“ 

„„Cheltueşte mai puţin decât câștigi” 

„Cine nu cruţă paraua, nici de galben nu i-e mi" 

„Sărăcia învață pe om economia“ 
„Gospodarul bun își cumpără iarna car și vara sanie“, 
adică să trăiască cumpătat, să nu risipească, să cruţe... 
Ce să cheltuiască, ce să cruțe şi ce să strângă, când 
el nu câștiga nimic, când de nicăeri nu primea un 

ban, trăind cu biata maică-sa de azi pe mâine. Așa 
că toate aceste vorbe înțelepte le găsea bune pentru 
alţii, dar pentru el erau numai vorbe de clacă. 

De anul trecut însă socotelile sau schimbat. La 
şcoală a venit învățător nou și, odată cu el, a început 
rânduiala străjerească. 

Pe lângă jocurile și cântecele româneşti învățate, 
pe lângă atâtea fapte și lucrări ce au realizat, de 
unde Petruş a înţeles rostul lui în viață și credința 
ce trebue să poarte față de Rege și Țară, într'o zi fru- 
moasă, la sfârșit de toamnă, stolula pornit într'o 
excursie până 'n pădurea de brad de pe Tabăra. Acolo 
îi aștepta inginerul silvic cu brigadierii şi pădurarii. 

După ce au îmbucat ceva din cele merinde aduse 
în traistă, comandantul şi inginerul silvic le-au dat 
îndrumări cum se strânge sămânţa de brad, adică 
acele conuri cu solzi ce stau înfipte în crenguțe ca 
lumânările în sfeşnice, semințe necesare la pepinie- 
rele de unde se iau pueţii de brad pentru împăduriri. 

Impărţiţi în centurii și cuiburi, am pornit cu pădu- 
rarii la strâns conurile de brad. Recolta fiind bogată, 
numai după vreo două ore de cules așa în glumă, 
fiecare cuib adunase câte un sac. I-au adus apoi la 
postul brigadierului. Comandantul a cântărit ce a 





adus fiecare cuib, a însemnat într'un carnet, le-a 
predat inginerului şi acesta i-a dat în schimb o chi- 
tanță. Apoi, după ce au mai executat unele teme 
străjerești, sau întors acasă. 

După o săptămână, nimerindu-se tot așa o zi fru- 
moasă, sau dus și au strâns ghindă, 

Altă dată, sau dus în luncă mai jos de moară, 
unde se află un răchitiș des ca peria. Au tăiat cu bri- 
cegele mlădițe subţiri, le-au strâns în maidăre şi apoi 
cu ele pe umăr s'au înapoiat la şcoală. 

Chiar în ziua aceia comandantul i-a învățat fel şi 
fel de împletituri, coșuri de fructe, coşuri de căruţe, 
rame de tablouri şi multe altele. Petruş dovedindu-se 
meșter la lucru, comandantul îl trecu între cei mari, 
care lucrau scaune şi mese împletite. 

Intr'o zi de târg, le-au încărcat în ghiocul lui Moş 
Căruntu şi le-au dat la bâlciu la Floreşti. 

Erau acum în preajma Crăciunului. Petruş şi ca- 
marazii lui mai că uitaseră de cele două excursii și 
de împletituri, când în ziua de străjerie, strânşi cu 
toţii în sala mare și pregătind colindele, deodată intră 
pe uşă comandantul stolului cu doi săculeţi ce-i atâr- 
nau greu în mâini, şi-i puse pe catedră. Toţi se în- 
trebau de ce i-o fi fața așa luminată și bucuroasă, 

Gârniţă îi dădu cu ghiontul : 

„Măi, să ştii că domnul comandant ne-a adus iarăși 
vreun soiu de semințe“. 

Curând străjerii se dumiriră şi odată cu ei şi Pe- 
truş. Comandantul anunţă că a încasat banii pentru 
sămânţa strânsă în cele două zile de excursie și pen- 
tru împletituri. Acum fiecare își va primi răsplata 
după cât a muncit. 

Partea lui Petruș fu de 87 lei. Bra foarte încurcat. 
N'avusese niciodată atâta bănet în palmă. Câte gân- 
duri nu se abătură atunci în mintea lui și câte lucruri 
frumoase nu-l ispiteau pe bietul Petruș. Dar pe care 
să le cumpere mai întâi: un ghiozdan cu catărămi 
nichelate ca al lui Iordan sau un briceag cu plăsele 
de sidef, cum are băiatul cârciumarului. 

Privind uluit în jurul lui, întâlni uitătura iscodi- 
toare a lui Iordan. 

Pe toamnă îi dăduse 3 lei, care nu-i ajungeau la 
cartea de cetire și de atunci chiar dacă nu-i cerea, 
dar îl iscodea cu ochii, care parcă-i spuneau : 

„Hei ! Te faci a uita. Eu ţi-am dat trei lei. 

Bietul Petruș de fiecare dată se simţea foarte umi- 
lit și lăsa ochii în pământ. 

Acum însă simţi că-i crește inima, ridică capul sus, 
şi se duse drept la el. 

„Uite, frate Iordane, ţine cei trei lei ce mi i-ai îm- 
prumutat, şi-ţi mulţumesc“. 

Iordan dădu s'o 'ntoarcă, 

„Măi Petruș, da eu ţi i-am dat de tot“. 

„Lasă, Iordane, ţine-i, că altfel nu mă simt eu 
bine“. 

Intorcându-se la locul lui se socoti iarăși. Bine că 
mam cheltuit banii că mă făceam de ocară. 


Tot atunci și-aduse aminte că sărbătorile au să-i 
aducă alți bani. Apoi cu ce are acum și cu ce o cÂş- 
tiga atunci își cumpără şi ghiozdan și briecag. Dar 
unde ţine el atâta bănet până 'n acel timp, că doar 
nu i-o mai pune în pământ, ca atunci când era de-o 
şchioapă — și râse singur de nepriceperea lui. 

Toemai atunci comandantul anunţă : 

— Cei care doriţi să vă păstraţi o parte din ban, 
depuneţi-i la Casa de Economie. I-aveţi la îndemână 
oricând, și mai produc şi dobândă. 

Acum înțelese Petruş rostul Casei de Economie, 
care îl scotea din încurcătură, 

Depuse banii şi plecă fără grijă acasă. 

Până în ajunul Crăciunului trăia numai cu gândul 
la ghiozdanul și la briceagul ce o să-și cumpere și 
cât de mândru are să fie după vacanţă, când îl vor 
vedea camarazii. 


Sfântul Neculai își scuturase barba din belșug, încât 
troenile erau până la brâu. Intr'o zi maică-sa plecă 
de cu noaptea la frate-său peste deal la Vadul Sec, să 
încropească ceva bucate pentru sărbători. Petruș, în 
urma ei, după ce mai trebălui câte ceva prin curte, se 
duse la Vrânceanu, şeful cuibului, să mai repete co- 
lindele. Când se întoarse, o găsi pe maică-sa întinsă 
în pat, oftând din greu. Trecând pârâul lunecase pe 
ghiaţă şi-și frânsese piciorul. Curând veni doctorul, 
îi potrivi casele şi îl puse în ghips. Biata femeie tre- 
buia să stea nemișcată până s'or fierbe oasele. 

Când au rămas singuri, o podidiră lacrimile. Era 
desnădăjduită. Crăciunul bătea la ușă, şi ei n'aveau 
de nici unele. 

Petruș înțelese suferința mamei lui și un timp fu 
și el copieșit de durere. Curând însă se însenină, se 
apropie de ea, o privi încrezător ca un adevărat băr- 
bat, şi-i spuse : 

— Mamă, înțeleg adevărata ta durere. Ţi-i groază 
că nu vei putea munci multă vreme și vom fi ne- 
voiţi a cere sprijin dela vecini. Fii liniștită, căci Dum- 


nezeu ne-a ajutat și vom avea de toate. Scoase din 
sân libretul, și-i arătă că are depuși 87 lei. 

— Sunt câştigaţi de mine, mamă și voi câștiga în- 
truna, pentrucă la străjerie ne-a învățat d. coman- 
dant cum să prețuim timpul; să câștigăm după pute- 
rile noastre ; să vă mai scutim pe voi de cheltueli și 
prisosul să-l economisim, pentru a-l avea la înde- 
mână în clipe grele ca acestea. 

Biata maică-sa auzindu-l, uită junghiurile din 
picior și privirea i se lumină pe fața înlăcrămată. 

De atunci Petruș a înțeles cât prețuește munca, ea 
fiind adevăratul drum care te ridică. 

Cât de înțeleaptă este viața cumpătată, căci ce ne- 
norociţi ar fi fost dacă risipea banii pe lucruri nefo- 
lositoare: cât de mântuitoare este economia, această 
prevedere pentru vremuri grele și cât de liniştit şi 
stăpân la el acasă este omul, datorită ei. 

De atunci a pătruns el înţelesul proverbelor și sfa- 
turilor ce auzia de Ziua Economiei, de atunci a înțe- 
les el tâlcul acestei sărbători la care participă astăzi 
cu tot sufletul. 





Scoica-Pagodă 


Scoica de Columbarium-Pagoda Lesson, cu spirele 
sale regulate şi cu spinii triunghiulari, sugerează de 
minune imaginea vârfului unei pagode; de aci și nu- 
mele ei. 





Dacă vom adăuga că această scoică se găseşte în 
mările Chinei şi Japoniei, nu va mai fi îndoială. pen- 


„Ne sto dei 


iu nimeni, că structura și 
imită forma acestei scoici. 

Asemănarea este întradevăr atât de mare, încât 
arhitecții o socotesc ca o certă influenţă. 


ornamentele pagodelor 


O capodoperă a ceasornicăriei 


„Muzeul științei“* din Ney-York are astăzi cel mai 
perfect ceasornic din lume — un ceasornic în care 
un singur arc pune în acțiune 93 ace diferite. 

Aceste ace arată împărțirea timpului în lume, Miș- 
cările pământului, soarelui, lunei planetelor și stele- 
lor, fluxul și refluxul în principalele porturi ale 
lumii — și alte multe fenomene. 

Unele dintre acele acestui ceasornic multiplu nu 
pot fi văzute când se mișcă. Cel mai încet ac se 
mișcă odată ila 26.000 ani, iar cel mai repede se mișcă 
în jurul cadranului într'o sutime de secundă. Con- 
structorul acestui ceasornic, belgianul Lodewyk Zim- 
mer din Lierre, a muncit trei ani la realizarea lui. 

COLȚUL ŞEFILOR DE CUIB 


PUNCTUALITATEA LA ȘEDINȚE 


Cum să obișnuim pe străjerii din cuib să fie punc- 
tuali ? 

Iată o problemă care are o mare importanţă pentru 
însăși pregătirea şi reuşita noastră în viaţă: să fim 
punctuali. 

Se povesteşte o întâmplare plină de învățăminte, 
din viața Regelui înţelept, Carol 1. Odată, fiind fixată 
audiența unui ambasador la Palat, ambasadorul a în- 
târziat peste ora fixată. Prezentându-se, Regele l-a 
primit şi î-a spus, scurt, cu un gest august : „audiența 
s'a terminat“. 

" Ambasadorul a primit lecţia, care i-a servit, de- 
sigur, ca învățământ pentru întreaga viață. 

Se şi spune în general că punctualitatea este o vir- 
tute regală. 

Noi, străjerii, făcând parte din armata constructi- 
vă, înnoitoare de țară, trebue să cultivăm această vir- 
tute, să o sădim în sufletul tuturor străjerilor şi să 
facem să devină o deprindere. Grija de a învăţa stră- 
jerii să fie punctuali îi revine în primul rând şefului 
de cuib. 

„„. Dar, ce mijloace poate folosi șeful de cuib pentru 
a-i face pe străjeri. să devină punctuali ? In primul 
rând, mijloace sufletești, educative. Va trebui să a- 
plice proverbul: „peştele îl poți prinde numai cu 
râma care-i place“. Deaceea, cea mai bună metodă 
este ca fiecare şedinţă, după ceremonialul obişnuit, 
să o începi cu ceeace ai mai interesant în program, 
un joc, un cântec nou, o povestire, istorioară întere- 
santă, o discuţie, încât cei cari întârzie să regrete că 
mau venit la timp. i 
Șeful mai poate să facă străjerilor săi educaţia 
punctualităţii, dându-le câte o întâlnire la o oră fixă, 
pentru o convorbire sau alt motiv. Șeful trebue să 
se prezinte cu 3—4 minute înainte de ora fixată ; mai 
așteaptă 2—3 minute după ora fixată; dacă în acest 
timp cel așteptat nu vine, nu-l mai așteaptă ci pleacă. 
A doua zi la şcoală sau atelier, îi atrage atențiunea 
asupra obligaţiilor ce avem cu toţii să nu ne jucăm 
cu timpul nimănui și să nu abuzăm de el întârziind. 
Va mai arăta că este o datorie socială să fim punc- 
tuali și să facem și pe alţii să cultive această virtute. 

In caz când aceste mijloace nu ajută, adică dacă 
cu toate străduinţele ce-și dă şeful de a-şi aduce stră- 
jerii pe drumul punctualităţii desăvârşite nu reu- 
şește cu mijloacele de mai sus, se pot aplica şi mij- 
loace mai tari. 

De exemplu, la ora fixată pentru adunare se închid 
ușile sălii în care se ţine ședința. 

Sau, dacă nici aceasta nu ajută, după 2—3 încer- 
cări nereușite, cei nepunctuali vor fi chemaţi de co- 
mandant şi le va vorbi între patru ochi. Comandan- 
tul, ca întotdeauna, se va adresa sufletului lor şi îi 
va face 'să promită că nu vor mai întârzia. 

Fără îndoială că la acest mijloc se va ajunge rar, 
străjerii vor prefera să fie punctuali la şedinţele cui- 
bului decât să pățească rușinea de a fi chemaţi în 
faţa comandantului. 

Dar dacă nici acest ultim mijloc nu ajută? Ră- 
mâne la latitudinea comandantului să aplice alte mă- 
suri sau sancţiuni morale, nu fizice. De pildă : exclu- 
derea dela excursie, dela joc, dela o plăcere, în ge- 
neral. 

O condiţie: fixează adunările cuibului cu ştirea tu- 
turor, în timpul în care nici unul dintre străjerii tăi 
nu este împiedecat de a veni la adunare. 

O constatare: când cei cari lipsesc sunt cam tot- 
deauna aceiași, vina e de cele mai multe ori a lor. 

Dacă lipsesc, odată unul, odată altul, vina poate 
fi şi a şefului care nu ştie să le trezească interesul, 
şedinţele nefiind destul de interesante, nefiind variate 
destul şi deci străjerii nedându-şi toată silința să par- 
ticipe. 


A S.G. 

SALVAMANRR 


La Mamaia, pe lacul Siut plutește un minunat 
vapor ce dela depărtare de câteva sute de metri pare 
un transatlantic măreț, gata de a porni să înfrunte 
valurile oceanului. Apropiindu-te observi că te-ai 
inşelat. Vaporul nu pluteşte pe apă, ci e solid clădit 
pe pământ, după concepția unui îndrăgostit de mare. 





El produce încântarea ochilor tuturor vizitatorilor 
frumoasei staţiuni maritime. 

Clădit la început pentru a servi drept magazie am- 
barcaţiunilor societății Salvamar, a fost apoi trans- 
format, renovat, mărit şi i sau adăugat noi depen- 
dinţe în formă potrivită pentru a avea pupă şi proră, 
iar sus pe bord sau clădit cabine. 

Are catarg, coş şi ferestre circulare, vopsite în alb 
şi albastru. Privit de pe uscat are aspectul unui 
vapor ancorat în port. 

Societatea Salmavar, creatoarea acţiunii de ocro- 
tire şi salvare a vizitatorilor şi a micilor ambarca- 
ţiuni cari se aventurează pe lac sau mare, în voia 
valurilor, a devenit o instituţie deosebit de utilă prin 
atâtea cazuri de salvare și prim ajutor dat celor; cari 
s'au lăsat furați de farmecul şi frumuseţea valurilor 
mării. Indeplineşte un rol atât de important şi cu- 
noscut, la mare, încât nu mai e nevoie să-l subli- 
niem noi. 

Intre acţiunile cu rost și temeiu pornite de Socie- 
tatea Salvamar a fost şi aceea de a încuraja publicul 
să înveţe înnotul şi canotajul, cu dublu scop. Cel 


de ION MOȚUL 


care știe să înnoate nu are nevoe să fie salvat ci- 
poate da chiar el o mână de ajutor. 

Cel care știe conduce bine o barcă și ştie și înnota, 
poate la fel să vină în ajutor celui ce se înneacă, și 
înnot şi cu barca. 

Deci, încurajând înnotul şi canotajul, reduci nu- 
mărul celor cari au nevoe de ajutor şi înmulțești nu- 
mărul celor cari pot veni ei înşişi în ajutorul se- 
menilor ameninţaţi de înnec. 

Desigur, aceasta au avut-o în vedere conducătorii 
Salvamarului, când au înființat stațiunea dela Ma- 
maia cu bărci de închiriat pentru publicul care do- 
reşte să rameze pe loc şi un bazin de înnot, la fel, 
pentru publicul care dorește să înveţe înnotul. 

Am putea spune că acțiunea binetăcătoare a Soc. 
Salvamar nu a fost înţeleasă îndeajuns de public și 
de localnici mai ales de vreme ce, din circa 100.000 
de locuitori ai Constanţei au venit să înveţe înnotul . 
şi canotajul la stațiunea Salvamarului din Mamaia 
un număr atât de mic, încât poate fi considerat cu 
totul dispărut. 








Un fenomen care nu e local ci comun oraşelor 
noastre dela Mare şi Dunăre. Dovada ne-o procură 
camwionatele naţionale de înnot, la cari cupele nu 
sunt câștigate de înnotătorii Brăilei, nici ai Gala- 

ților nici de ai Constanţei, nici de cei din Giurgiu, 
Silistra. Corabia sau Turnu Severin, ci sunt luate de 
cei dela Tg. Mureş, Timișoara şi Bucureşti. 

Aşa privite lucrurile, acțiunea Soc. Salvamar dela 
stațiunea Mamaia, apare în adevărata sa lumină de 
valoare, ca. acțiune națională de interes superior de 
stat. 

Dacă până în anul 1939, publicul nu i-a înţeles în- 

deajuns bunele intenţii, în acest an au venit în aju- 
torul atingerii scopurilor urmărite doi oameni şi o 
instituție: D-l Nicolae Oitescu, rezidentul regal al 
Ţinutului Marea, d-l Teofil Sidorovici, precum şi in- 
stituţia ce comandă, Straja "Ţării. 

D-l Rezident al Ţinutului Marea, în colaborare cu 
comandamentul "Ţinutului străjeresc Marea, a or- 
ganizat din Iunie a. c. un curs de înnot şi canotaj 
pentru tineretul străjeresc din Constanţa, străjere şi 
străjeri. 

Zilnic la orele 6% plecau din Constanţa două au- 
tobuze mari, cari duceau străjerii şi străjerele la ba- 
zinul de înnot al Salvamarului, unde se inițiau în 
arta înnotului, crawl şi brasse și în conducerea pe 
valuri a băncilor de 1, 2, 2+1, 3+1 persoane etc. 
și a cuterelor ce saltă pe apă ca săgeata pormită cu 
viteză din arc. 

Pentruca de acest minunat prilej de a învăţa înno- 
tul şi canotajul să poată profita nu numai străjerii și 
străjerele din Constanţa ci din întreaga Ţară, Rezi- 
dența Ținutului Marea, în unire cu comandamen- 
tul "Ținutului străjeresc a făcut în luna Iunie localu- 
lui Salvamar toate reparațiile necesare, astfel ca în 
luna lulie să se poată instala acolo o tabără de stră- 
Jere, iar în August, una de străjeri, la cari să parti- 
cipe după putinţă, străjerele şi străjerii dela unită- 
ţile din întreaga ţară. 

Sarcina organizării taberei din luna Iulie şi-a luat-o 
asupra sa legiunea de străjere Constanţa și a reușit 
să adune un mare număr de străjere din întreaga 
țară, cari pe lângă binefacerile climei maritime, s'au 
întors acasă iniţiate în ale înnotului și canotajului. 

Sarcina organizării taberei de străjeri, în luna Au- 
gust şi-au luat-o asupra lor Ținutul Marea, prin în- 
drumătorul său, și legiunea de străjeri Constanţa, 
prin comandantul ei. 

Tabăra de sporturi nautice a Ținutului Marea și a 

Legiunei Constanţa, așa sa numit tabăra ce a ţinut 
29 zile, dela 9—29 August. 

Deși timpul nu a favorizat în fiecare zi activitatea 
școalei de canotaj şi înnot, totuşi străjerii au putut 
face progrese îmbucurătoaire. 

Intre frumoasele zile petrecute acolo, străjerii din 
tabără au avut una mai luminoasă şi mai plină de 
bucurii sufletești decât toate celelalte, ziua de 15 
August când, încolonaţi în port, toţi străjerii mari- 
nari, împreună cu străjerele, au format garda care a 
dat onorul la sosirea Marelui Străjer. 

Marele Străjer i-a trecut în revistă zâmbind, cu 
bucuria augustă a Suveranului și a Comandantului 
Suprem, care, ca peste tot în țară, a găsit și ia Mare, 
străjerii gata la datorie. 

In după amiaza aceleaşi zile, străjerii din tabără, 
după ce au participat la concursuri, s'au întors adu- 
când cu ei „Cupa Rezidentului Regal al Ţinutului 
Marea“, primită după ce au repurtat o victorie la 
concursul de caiace. 

Bucuria cea mai mare însă au avut-o şi ei şi noi, 
comandanții, în clipa când Domnul Comandant al 
Străjii "Țării, descinzând în mijlocul străjerilor şi 








străjerelor cari luau parte la concursuri, ne-a adus 
vestea că Majestatea Sa, în dragostea ce poartă ti- 
neretului, a dăruit clădirea Salvamar împreună cu 
ambarcaţiunile şi bazinul de înnot, „Străjii Țării“. 











Boli contagioase printre școlari 


Dr. ION TOMESCU 


Vârsta elevilor de şcoală este epoca în care întâlnim 
cele mai multe boli contagioase, şi având în vedere 
elementul copil, slab în fața bolilor, să-i dăm cunoș- 
ținţele necesare spre a ști să se ferească în viitor 
de ele. 

Școala reprezintă un punct important de contami- 
nare prin faptul că aci se adună copii din toate me- 
diile sociale, îngrijiţi în mod diferit, ce stau ore în- 
tregi la un loc, și deci contagiunea, atunci când nu 
se iau măsuri suficiente, se face foarte ușor. 

Pentru îndreptarea stărilor existente, epidemii șco- 
lare, închideri de şcoli etc., copiii trebue să cunoască 
măsurile de precauție, iar în şcoli să se adopte urmă- 
toarele principii : 

Băncile să fie individuale, cel mult 2 persoane, 
spațioase și destul de rare într'o clasă. 

Elevii, odată aranjaţi în bănci, să nu-și mai schim- 
be locurile între ei. 

Să nu se mai împrumute rechizite şi cărți. 

Să se respecte măsurile de igienă colectivă. 

In general epidemiile școlare se întâlnesc mai ales 
toamna și primăvara, atunci când copiii se întorc din 
vacanţă. Medicii școlari trebue în asemenea ocaziuni 
să afle cazurile suzpecte, să-i izoleze şi apoi să se 
facă desinfecția locului. 

O bună politică şcolară este aceia de a nu închide 
şcolile decât în cazuri de epidemii grave, ci de a tri- 
mite acasă bolnavii și suspecţii (cei bănuiţi), deoarece 
prin închiderea școlilor, elevii sănătoși vor umbla pe 
străzi, în localuri aglomerate şi se pot îmbolnăvi și 
întreține epidemia. 

In vederea acestor realizări, dăm noţiuni și măsuri 
de apărare contra bolilor întâlnite mai des în mediul 
școlar : 

Guturaiul este o inflamație ușoară a primelor părţi 
ale căilor respiratorii, a mucoasei nasale şi traheale. 


Microbii ce-l produc, sunt deseori aduși din afară 
sau se găsesc în stare latentă, de mult, în nas. Sunt 
făcuți virulenți, deci produc boala, prin frig, ume- 
zeală sau vegetații și măriri ale cornetelor nasului. 

Este o boală generală dar cu localizare, de prefe- 
rință în nas. 

Se cunoaște după următoarele semne: dureri de 
cap, în membre, febră mică, o scurgere din nări la 
început apoasă-subţire, apoi mucoasă și verzue, lă- 
crămare, mirosul, gustul și auzul micșorate. 

De obiceiu ține 7—9 zile, şi se poate vindeca chiar 
singură. E bine să nu îndopăm bolnavul cu medica- 
mente deoarece putem dintr'un guturaiu ușor să dăm 
complicații grele: sinusită maxilară (dureri puternice 
în obraz, cam în dreptul dinţilor de sus), sinusită 
frontală (dureri de cap în regiunea frunţii), otite (du- 
reri și jenă în urechi, coc urechile) şi tuse sau bron- 
șită. 

Ca boală generală o tratăm cu ceaiuri calde, aspi- 
rină (contra febrei), revulsive pe spate și piept şi an- 
tiseptice generale. 

Pentru nas cele mai indicate sunt antisepticele ce 
se pun în uleiuri. Cele în pomezi sunt utile când la 
un guturaiu mai rebel apare pe marginile nărilor și 
herpes. Obiceiul de a trage dimineaţa apă rece pe 
nas, este rău căci murdăria este dusă în fund, nu e 
adusă afară. 

Il evităm, atunci când stăm lângă persoana bol- 
navă, având mereu nasul și gura desinfectate, folo- 
sind numai batista proprie și obișnuindu-ne să nu 
tușim fără a pune batista la gură. 

Gripa sau influența este foarte contagioasă. 

Microbul ce o produce nu este cunoscut. Epoca ei 
cea mai puternică este toamna, în vremuri ploioase 
și umede. Este periculoasă mai ales în epidemii pu- 
ternice. 

Boala începe brusc, cu dureri de cap, scurgeri din 


nas, lăcrămare, o moleșală generală, dureri în şira -- 


spinării, pofta de mâncare scăzută, febră 39, pulsul 
100, iar bolnavul este abătut. Aceste fenomene scad 
după 5—6 zile și bolnavul rămâne cu dureri de cap, 
oboseală, apare herpes la buze și ușoară anemie. 

Este foarte periculoasă neîngrijită bine, căci ne dă 
complicaţii grele: bronșită, congestie pulmonară, 
broncho-pneumonie, diaree cu mari dureri, îmbolnă- 
virea inimei, rinichilor, etc. 

Dar cea mai gravă dintre toate este că redeșteaptă 
leziunile cicatrizate tuberculoase și face leziunile tu- 
perculoase neevolutive să ia o formă galopantă. 

Combaterea ei se face prin izolarea bolnavului, 
desinfecția riguroasă a gurii, faringelui, nasului, prin 
antiseptice şi gargară. Ne ferim să stăm în ploaie, 
sau cu picioare umede în frig, căci ne slăbeşte orga- 
nismul şi permite ca boala să se ia mai repede. 

Bolnavul va sta la pat, .va mânca regim ușor, 
băuturi calde multe, va lua piramidon și în orice caz 
va apela la medic, care trebue să controleze mersul 
boalei și mai ales să ferească bolnavul de complicații. 

Scarlatina este o boală infecțioasă, grea. La noi în 
țară este endemică și epidemică. Molipsirea se face 
printr'un microb necunoscut şi este foarte puternică 
în timpul erupției. Credinţa că microbii stau în 
scuame (coji) este greșită. Acestea sunt infectate de 
bolnav și de aceia sunt periculoase. Microbul este 
localizat în fundul gâtului. Boala se împrăștie prin 
salivă, mucozități nasale, rufărie, cărţi, jucării și pur- 

„tători sănătoși (adică cei ce vin în contact cu bol- 
navul). 

Cine a avut odată boală, poate să o mai ia, căci 
nu conferă o imunitate absolută. 

Boala începe brusc cu frisoane, diaree, convul- 
siuni (mai ales la copii), dureri de cap, febră 40%, 
arsuri în gât, angină roşie, vărsături, amigdalele se 
umflă, înghiţitura devine dureroasă, ganglionii maxi- 
lari se umflă, limba capătă aspect curios: e ca o 
placă albă cu marginile şi vârful roșii ca smeura 
(este un semn caracteristic şi cine îl vede odată nu-l 
mai uită). Abia după 24—36 ore apare erupția. De- 
obiceiu în ziua erupției bolnavul are întâi vărsături. 

Pe piele apar pete roşii, în relief, ce dispar la 
presiuni dar apoi revin; ele ies întâi la gât, subțiori, 
îndoiturile cotului și genunchiului, apoi pe restul 
corpului. 

La față, ocolesc nasul, buzele și bărbia, care prin 
contrast cu roşeața din jur, sunt galbene. 

Această erupție ține 7—8 zile și apoi începe des- 
cuamația (cojirea), odată cu ea toate fenomenele ge- 
nerale scad; ea ţine 4—5 săptămâni, urmând ace- 
leași locuri de apariţie ca și erupția. 

Poate da complicaţii grele : angină, otite (inflama- 
ţii în urechi, foarte frecvente la elevi), dureri în 
articulaţii, turburări nervoase și ale rinichilor. 

Măsurile de profilaxie : declarația obligatorie a 
celor bolnavi, internare în servicii de contagioşi şi 

izolare 40 zile, desinfecția locuinţei, a obiectelor ce 
au căzut în mâna bolnavilor, rufăriei, vaselor, pu- 
nerea sub observație a familiei în special a fraţilor 
și surorilor timp de 8—10 zile, desinfecţia cea mai 
riguroasă a nasului, gâtului și gurii, prin antiseptice 
și gargară. 

Ingrijirea bolnavului o face numai medicul. 

Pojarul sau rujeola, este frecventă mai ales în 
Martie-Aprilie-Mai. Extrem de contagioasă, se poate 
spune că nu există copil care să nu fi suferit de 
pojar. Cine a fost bolnav capătă imunitate. Microbul 
necunoscut e localizat în mucoasele nasului și gâtu- 
lui. Contagiunea se face direct dela bolnav la om 
sănătos. E 

Boala începe încet, trece neobservată 8—10 zile, 
pofta ide mâncare scăzută, febră 38%, puls 90, infla- 
maţia conjunctivelor, a mucoaselor respiratorii, pleoa- 
pele se umflă, ochii sunt injectaţi, nările și buzele 
iritate, bolnavul tușește urât, e răguşit, amigdalele 
și fundul gâtului sunt roşii, gingiile sunt inflamate, 
pe mucoasa buzelor și a obrazului apar pete mici 
albe (semnul Kăplik — semn sigur de pojar), apoi 
apare erupția care începe prin pete mici și roșii, 
dese, înapoia urechilor, la rădăcina părului la ceafă, 
în jurul ochilor, gurii, apoi pe piept și în fine pe tot 
corpul. Rămân însă și locuri pe unde nu apar. Febra 
acum se urcă la 39—40%. După 7—8 zile începe des- 
cuamarea (cojirea) care se face în coji mici ca tărâ- 
țele. Totul apoi revine la normal, doar bronșita mai 
persistă. 

Devine o boală gravă când se asociază cu scarla- 
tina sau mai ales cu difteria. 

Măsuri de prevenire: izolarea bolnavului, anti- 
sepsia generală, desinfecţia nasului și gâtului, gar- 
gară, sau în cazuri de epidemii, injecții cu ser de 
convalescenţă. 

Bolnavul mănâncă supe, pureuri, fructe coapte etc. 


Oreillonul este o infecţie epidemică a glandelor, 
ce sunt înapoia şi dedesubtul urechilor, numite pa- 
rotide. E o boală produsă de un microb necunoscut, 
mai des întâlnită în a doua copilărie sau la ado- 
lescenţă. 

Molipsirea se face direct prin salivă sau indirect 
prin rufărie. Mai des întâlnită iarna și primăvara. 

Boala începe progresiv cu oboseală, dureri muscu- 
lare, și articulare, temperatură mică, roşeață slabă 
a fundului gâtului, dureri și umflarea parotidelor; 
durerea e constantă dar variază ca intensitate. Foarte 
molipsitoare. 

Uneori se pot prinde, umfla devenind dureroși, toți 
ganglionii. 

Are uneori complicații grave : meningite, reuma- 
tism etc. 

Măsuri de profilaxie: izolarea bolnavului, circa 
3 săptămâni, desinfecţie, fierberea rufăriei, antisep- 
sie, îngrijirea gâtului, nasului şi urechilor. 

Bolnavul stă la pat, ţine regim lactat, ia aspirină, 
purgativ, şi urmează tratament prescris de medic. 


LICĂRIRI STRĂJEREŞTI 


IMPRESII DIN ITALIA 


(Excursia detașamentulul de străjere) 


Dragă Sanda, 


Abia ajunsă pe țărmul însorit al Adriaticei, mă 
grăbesc să-mi ţin făgăduiala și să-ți comunic impre- 
siile. 

Am plecat din București, Marţi 1 August după 
cum știi și tu. Cu câtă nerăbdare și teamă așteptam 





această clipă. Nerăbdarea de a porni spre zări ne- 
cunoscute și teama de acest necunoscut. 

Odată cu pornirea trenului lăsam în urmă o flu- 
turare de batistă și doi ochi în lacrimi — mama. No- 
roc că mă primește cu braţele deschise o altă familie. 
In legănările vagonului prin noaptea care se lasă 
încet, aud râsul sglobiu al noilor prietene și numele 
meu rostit de d-na comandantă. 

Mi s'a părut cam ciudat la 'nceput să mă aud stri- 
gată pe nume. Dar atmosfera de prietenie ce plutea 
în micul nostru compartiment, fiecare silindu-se să 
ascundă în dosul unui zâmbet: o lacrimă ștearsă pe 
furiș, mi-a redat și mie bunăvoia de mai "nainte. 
Se "ntunecase deabinelea și sgomotul monoton al ro- 


de Străjera ZINA TARASOV 


Stolul Liceului de fete „Domnița Ileana“, Constanţa 


ților ne trăgea la-somn. Eu luai o hotărîre eroică: 
să nu dorm până la Turnu-Severin. E doar oraşul 
unde ai copilărit tu, de care mi-ai vorbit atât și pe 
care n'am avut ocazia să-l văd până acum. Și tot 
gândindu-mă, pornesc spre împărăția lui Morfeu. 
Intr'un târziu, tresar, privesc în jur; pe geam văd 
luminile unui oraș pe unde trecusem și între un 
căscat sonor și sforăiala colegei ce dormea în plasa 
de bagaje, aflu că era Craiova. 

Privesc câtva timp, resemnată, noaptea de afară, 
apoi cu ciudă, ochiul albastru şi ironic din tavan, şi! 
adorm. Mă trezesc în zori, cu miros de iarbă verde şi 
aer proaspăt adiat prin fereastra întredeschisă. Ne 
apropiem de Timișoara. 

A avut dreptate cine a spus că „Bănatu-i frun- 
cea“. Coline verzi se profilau în zare. Cârduri de 
gâște porneau gălăgioase spre pâraele ce șerpuiau 
prin iarbă paralel cu calea ferată. Prin satele mici 
şi curate ziua își începea activitatea prin coloane 
de fum ce se 'nălțau sprintene pe coșuri. Pe rând, 
cele mai frumoase orașe ale Banatului trec prin 
fața noastră: Caransebeş, Lugoj, Timişoara. Dela 
Lugoj se urcă o nouă camaradă, eveniment anun- 
țat de cu seară. Prin fereastra deschisă, 6 capete 
somnoroase privesc spre peron. O fetiță drăguță a- 
pare de după un maldăr de geamantane: Rodica! 

Glasuri voioase îi spun „Bun sosit !“* Suntem deja 
prietene. Soarele apare mândru de după un deal. 
Pornim spre frontieră. Jimbolia ! Ce cuvânt magic 
pentru noi ! O așteptam cu atâta nerăbdare! O gară 
mare cu câteva uniforme pe peron, voci somno- 
roase și control de bagaje. Un soldat ce salută so- 
lemn și tricolorul nostru ce fâlfâie mândru. Atât! 
Toate înghesuiţe la geam, în aerul proaspăt de dimi- 
neață pornim cu încredere spre viitor. O lună de- 
parte de ţară, de casă. 

Și drumul începe monoton prin lanuri de porumb 
legănate de bătaia vântului, alternate de gări mici 
cu titluri scrise în caractere slavone în care ni se 
împleticește limba citindu-le. In monotonia drumu- 
lui și în toropeala vagonului încins ca un cuptor, ne 
facem un nou prieten. 

Un băiețaş de ţară care, deși nu știe decât limba 
lui, ne dă toate explicaţiile, ne înţelege limba. Sava, 
Drava, Morava. Se lasă noaptea. Suntem plictisite de 
atâta drum. Ne. apropiem de Zagreb. Am ajuns ! Se 
cunoaște că e mai aproape de civilizația apuseană. 
Un oraş ultra-modern, cu bulevarde și blocuri, cu 
grădini de vară, cu lume ce petrece în ritm de jazz. 
Nu mai avem răbdare s'așteptăm Lubliana. Ne mu- 

tăm iar sacii, fiecare își reia locul și pornim prin 
noapte, mână 'n mână cu somnul. Ne trezim cu o bă- 
tae discretă în ușe. Postumia. Un salut politicos, că- 
pătăm biletele și pornim mai departe. Drumul e prea 
frumos ca să mai dorm. Privesc pe geam. Stânci și 
pini. Prima impresie din Italia, prin negura dimi- 
neţii. Pe măsură ce se luminează, valea se lărgește, 
decorul se schimbă. Munţi împăduriţi, brăzdați de 
şosele asfaltate, cu sate cochete, luminate electric. 





De după o cotitură se zărește marea, albastra Adria- 
tică. Stâncile din jur sunt roșietice sub razele calde 
ale soarelui. De după o creastă apare în golf ele- 
gantul castel Miramar al nefericitei Elisabeta a Aus- 
triei. 

Orașul pitoresc, cu casele agățate pe stânci. Imi 
pare minunat și fără să vreau îmi vine pe buze o 
veche melodie : Si dice che Trieste non sia bella.... 
Schimbăm vagonul pentru Roma. 

Pomim prin lumina veselă a dimineţii.. Decorul a 
devenit mai plan. Câmpia venețiană începe să se 
simtă. Gările sunt noui, moderne. Totul e simplitate 
și armonie de linii. In special plantațiile sunt foarte 
îngrijite. Italia îmi face impresia unei grădini. Flori 
peste tot. Printre copaci, vița de vie se întinde leneșe 
pe spaliere la soare. Veneţia cu aerul ei specific, cu 
parfumul ei. 

Pășesc în dimineața de vară cu oarecare emoție, în 
cetatea Dogilor. Pe peron ne întâmpină cu un proas- 
păt şi prietenesc, „Sănătate! un grup de români. 
Un salut al patriei, pe pământ străin! Timpul e scurt. 
Vedem un canal, o înmormântare în gondolă și ne 
urcăm din nou. Trenul electric ne poartă în sbor 
peste câmpia Padului. Trecem grăbite prin Bologna. 
Coline verzi în preajma noastră, munții albăstrii în 
zare, castelele ce înfruntă secolele, cățărate pe vârt 
de stânci. Totul îmi pare continuarea unui basm în- 
ceput de mult în poala bunicii Firenze. Trecem în 
goană printr'o serie de tuneluri. Imi face impresia 
că cineva nevăzut se joacă de-a ascunselea cu noi. 
Atât e de mare contrastul între întunericul din ele 
şi beţia de lumină şi culori din jur. Sunt numai ochi. 
La fiecare pas altă surpriză. Lacul Trasimeu. Tibrul. 
Ne apropiem de Cetatea Eternă. Intâi ruini romane, 
apoi case cubiste străjuite de palmieri. Prima dată 
când văd astfel de copac în toată splendoarea lui. 
Gară mare, greoae, afumată de timp. Trecem prin ea, 


28 


zorite şi ne suim în motorul de Anzid. Obișnuitele 
întrebări asupra originii şi țintei călătoriei noastre. 
O gară modernă străjuită de palmieri cu lume multă 
şi bronzată. Simţi de departe pe cei 3 prieteni. Soare, 
apă şi nisip. Două comandante tinere, îmbrăcate în 
alb ne urează bun sosit. Pornim spre colonie. 

Bulevarde largi, vile cubiste, palmieri. In fund o 
panglică albastră, marea. 

lată Anzid, noua noastră gazdă. Ne oprim în faţa 
unui grilaj de fier. 

Un clinchet zglobiu ne anunţă sosirea. O clădire 
mare, albă, pierdută întrun parc de palmieri, chi- 
paroși, bendrii, smochini. Un duș răcoritor și curăți- 
tor de „„păcate'“, apoi în haine curate pornim grăbite 
la masă. Suntem primite de noile camarade, cu ropote 
de aplauze. Pe masă, roşii şi coapte, piersici mari ne 
zâmbesc prietenos. Mănânc mai mult înfometată de- 
cât emoționată prima porție de macaroane curat i- 
talienești. Ne ducem la culcare. O terasă spre mare. 
Nu știu ce s'admir, clarul de lună, noaptea "'nstelată, 
umbrele maiestoase ale copacilor din pare sau me- 
lodia tărăgănată a singuratecului ce-şi cântă poves- 
tea pe luciul argintiu al apei. Intr'un târziu adorm 
purtând în suflet toată poezia acestei nopţi de vrajă. 

Incheiu acum lunga mea scrisoare, dragă Săndico; 
încep o zi nouă, o vieață nouă. Cât de curând vei 
primi o altă epistolă tot atât de lungă, cu impresii din 
vieața de colonie. Cred că rândurile mele te vor a- 





junge la moșie. Salută plaiurile Bogdanei, livada care 
m'o să mai adăpostească jocurile noastre gălăgioase, 
ci lecturile tale tăcute, sau lungile-ţi plimbări în a- 
murg.  Roag-o pe mătușa Săftica să-mi facă ceva 
dulceţi, aşa cum numai ea știe a face, să le găsesc 
la toamnă când m'oiu întoarce. 
Pe tine te sărut cu tot dragul. 
ZINA 








CI SA 


CITIII 


Letopiseţul vremurilor noastre 

Teofil Gh. Sidorovici: „CAROL Il“ 


Din culmea unui deceniu de glorioasă domnie 


Intre cărţile mari ale Țării, menite să-și proecteze lu- 
minile până departe în adâncimea veacului, cartea 
„Carol II” se situează, strălucitoare, la locul de frunte 
pe care i-l creează deopotrivă Innalta imagine a Mare- 
lui nostru Suveran precum și dragostea nețărmurită, 
străbătută de puternice vibrații, care pulsează în fie- 
care pagină şi în fiecare rând scris. 

Așa cum odinioară marii sfetnici ai Voevozilor no- 
ştri scriau, pătrunși în conștiința lor de marea misiune 
pe care o aveau de a lăsa viitorimei slovă neştearsă 
de preamărire a faptelor de vitejie şi glorie ale Dom- 
nilor, — figuri scumpe ale trecutului nostru, — tot ast- 
fel azi, când țara strălucește sub lumina ce o răspân- 
dește în jurul Său Majestatea Regele Carol al II-lea. 
un nou mare sfetnic a luat pana în mână pentru a zu- 
grăvi în cuvinte străbătute numai de dragoste, de de- 
votament și de abnegaţie, chipul de icoană și faptele 
de măreaţă epopee, ale Celui mai dăruit de Dumnezeu 
Voevod al nostru. O înțelepciune fără seamăn, un su- 
flet plin de dragoste și de înțelegere pentru supușii Săi, 
o mână puternică şi neobosită la cârma destinelor 
Tării, sunt numai câteva din trăsăturile care caracteri- 
zează Înalta personalitate a Slăvitului nostru Suveran, 
personalitate care se reflectă în toată măreţia ei, din 
cartea pe care domnul Comandant al Străjii Ţării a 
scris-o, întru preamărirea Sa, 

Primul m&nunchi de slove, cu care se deschide vo- 


lumul, constitue un imn de slămvire a simbolului ce cu- 


prinde în el cuvântul REGE. 

Primul capitol, „Din viaţa Majestății Sale Regelui; 
Carol Îl. cuprinde câteva amănunte asupra chipului 
în care îşi petrece ziua Marele Străjer, amănunte din 
care se reliefează munca neobosită pe care Suveranul 


o depune de dimineaţă şi până seara târziu, în rezol- 
varea multiplelor probleme, ivite de-alungul zilei. 

In capitolul al Illea, „Pe șantierul muncii de ridi 
care a Neamului“, sunt adâncite și mai mult trăsătu- 
rile sufletești ale marilor însușiri, întruchipate în perso- 
nalitatea Majestății Sale. 

În linii de lumină ne apare: Scrutător de orizonturi —- 
Călăuzitor al destinului românesc —— Simbol al Uni- 
tății Naţionale —- Tezaur al năzuințelor de viitor --- 
Sprijinitor și Ocrotitor al culturii naţionale —- Mare In- 
crumător în economia națională — Strălucit animator 
de tineret —. Străjer al credinței şi tradiţiilor strămo- 
șești — Mare iubitor al țărănimii -.- Ctitor al Pedago- 
giei românești. 

In ultimul capitol al cămții sunt scoase în evidență 
câteva grăitoare exemple pentru întreaga străjerime a 
Ţării, exemple ce vin dela Insuși Comandantul nostru 
Suprem, care, fie pe vreme rea, fie suferind, în orice 
împreiurare a fost întâiul gata la datorie. Ceva mai 
mult: prgătirea Măriei Sale Marelui Voevod Mihai a 
fost în așa fel îndrumată de Majestatea Sa Regele, în- 
cât, în toate domeniile de activitate să fie cea mai de- 
săvârşiă pildă de muncă, de stăruință, de punctuali- 
tate. Cum să nu fie, astfel, azi, străjeria mândria Ţării, 
când razele de vie lumină ne vin chiar de Sus, dela 
Soarele şi dela Luceafărul năzuințelor noastre, Majes- 
tatea Sa Regele și Măria Sa Marele Voevod Mihai ? 

Cartea „CAROL Il“, prin înnalta ei valoare, va ră- 
mâne, peste vremi, letopisețul celei mai strălucitoare 
epoci a istoriei noastre, epoca de aur a Marelui Rege 
Carol al II-lea. 


AUREL CHIRESCU 

Pr. Gh. Paschia: Hristos in Strajă 
(Ed. Cartea Românească) 


Neobositul autor, care la începutul acestui an a 
dăruit tineretului nostru merituoasa lucrare „Tineri 
biruitori““, scoate acum o nouă carte, intitulată 
„Hristos în Strajă“. Aici ne arată, cu o mare bogăţie 
de argumente, rolul hotărîtor ce-] are în mișcarea 
străjereaecă, educația religioasă-morală. Citind-o, ne 
putem convinge cât de strânsă și cât de ţemeinică 
este legătura între biserică şi străjerie, fapt ce repre- 
sintă și unul din aspectele specific românești ale 
mișcării, 

Cartea cuprinde un material bogat, expus cu 
multă pricepere și tragere de inimă de către autor. 
Deşi destinată, în special, educatorilor, totuși va pu- 
tea fi cu fools citită şi de străjerii cursului superior 
de liceu precum și de extrașcolari. Vor găsi în ea 
multe lucruri de preţ. 








Reviste 


MAREA NOASTRĂ PENTRU TINERET, organul 
de propagandă pentru tineret al „Ligii: Navale Ro- 
mâne“, Anul II, Nr. 7, August 1939, București. 

Liga Navală Română, ca să desvolte şi să ţină 
treaz în tineret interesul şi dragostea pentru mare, 
scoate această revistă, sub direcția pricepută a d-lui 
comandor Negulescu Aurel, prea binecunoscutul și 
iubitul Moș Delamare. Iată şi bogatul cuprins al nu- 
mărului de față: M. L. N. — Un petrolifer în flăcări; 


Moş Delamare — Cu „Steaua“ la drum; Moş Nos- 
tromo — A B C Marinăresc; C. Ungureanu — „For- 
tuna“; loan Lowel — Fecioara oceanului; Mircea 


Dan Metz — Prima încercare; Moș Delamare — De 
vorbă cu cititorii, Dudu — Jocuri marinărești; A.N. 
E.F. — Invaţă a înnota. 
Străjerii citind revista, vor trăi adevărate clipe de 
bucurie. De aceea o recomandăm cu toată căldura. 


C. BOTEZATU 





ŞTIRI STRĂJEREŞTI 


Pentru muzeul său central Straja Tării face apel 
la unitățile străjereşti din ţară să trimită Direcţiei 
Propagandei din Comandamentul Străjii Țării, până 
la 15 Noembrie 1939, piese reprezentative în legă- 


tură cu înființarea, funcționarea și evoluția micilor * 


dorobanţi, a cercetașilor și străjerilor. 

a) Obicte : insigne, medalii, decoraţii, plachete, 
semne distinctive, cupe, obiecte de lucru manual pre- 
miate la concursurile taberelor și jamboreelor, fa- 
nioane, drapele. 

b) Documente scrise : ordine, rapoarte, circulări, 
corespondenţă particulară, acte oficiale, diplome, 
stampile, sigilii, ordine de zi, autografe, carnetele 
comandanților ori ale micilor dorobanţi, cercetași și 
străjeri, cărți de aur, afişe, programe. 

c) Publicaţii: legi, regulamente, decizii, manuale 
de îndrumare tehnică, broşuri, reviste, articole de 
ziare, anuare, calendare. . 

d) Ilustrații : fotograții, tablouri, desene. 

e) Hărţi geografice : cu răspândirea teritorială a 
unităților, grafice și scheme de organizare şi sta- 
tistică. 

Fiecare obiect va fi etichetat cu denumirea, pro- 


veniența, vechimea, numele şi localitatea donato- 
rului. 


x 

Penthu a da posibilitate la cât mai mulţi străjeri 
să ia parte la concursul străjerese de spirit de obser- 
vaţie, deschis prin itemele publicate în cartea „Car- 
netul Străjerului, s'a prelungit data acestui concurs 
până la 1 Decemvrie 1939. 

Iar pentru a veni în ajutorul comandanților de stol 
dela stolurile cari ar dori să înzestreze pe străjeri cu 
acest manual, se va da o reducere proporţională cu 
numărul cărților comandate prin stol. 

Astfel, unitatea străjerească: stol, centurie, cohortă, 
leg:umle cât şi cooperativele şcolare şi străjereşti care 
comandă ; | 

Cel puțin 10 ex., beneficiază de 10% reducere, pri- 
mină astfel de fiecare 10 carnete comandafţe, un 
exemplar gratuit. 

Cel puţin 50 ex., beneficiază de 15% reducere, având 
ex. cu 85 Lei, : 

Cel puțin 150 ex., beneficiază de 20% reducere, ceea- 
ce înseamnă la fiecare 5 ex. un exemplar gratuit. 

Comenzile se vor face pe adresa: Direcţia Comer- 
cializării din Straja Ţării, sau Prof. A. 5, Goia, Bu- 
curești, str. Avidtor Tetrat mr. 10, 'Teletion 2-32-96. 

PREMIANȚII EXPOZIȚIEI DE DESENE STRAJEREȘTI 


Inchiaându-se expoziția de desene străjerești dela 
Salonul Oficial, comisiunea alcătuită din d-nii : Ma- 
rius Bunescu, pictor, directorul Muzeului Simu, Eu- 
gen Ispir, Alexandru Dobrescu și I. C. Petrescu s'a 
întrunit sub președinția d-lui director al Propagan- 


cerea goretre 





Desen de străjerul Peicovici I. (premiul Il) 


dei, Prof. Ion Dongorozi și luând în cercetare lucră- 
rile expuse, a acordat următoarele premii și menţiuni 
străjerilor de curs secundar : 


STRĂJERE 
PREMIUL 1 
August Luli, cent. VIII-a, liceul de fete „Regina 
Maria“, Buc. 
Schina Olga, cent. V-a, lic. de fete „Regina Ma- 
via“, Buc. : 


OAO 4 





PREMIUL II 


Suciu Valentina, centuria II-a, lic. industrial prac- 
tic „Domnița Ruxandra“, București. 

Moldoveanu Margareta, centuria II-a Şc. Normală 
Conduc. Iași. 


STRĂJERI 


PREMIUL II] 


Peicovici 1., cent. II-a, Seminarul Pedagogic Uni- 
versitar, Buc. 


MENȚIUNI 
STRAJERE 


Panaitescu Diamandia, lic. Zoe Râmniceanu, Buc. 

Georgescu Liliana, cent. V-a, Azilul El. Doamna, 
București. 

Vasilescu Maria, cent. III-a, lic. Carmen Syla, 
București. 

Marinescu Ana, lic. Carmen Sylva, București. 

Marincă Eugenia, lic. Carmen Sylva, București. 


STRĂJERI 


Popescu Mircea, lic. militar Tg. Mureș. 

Popescu Marius, lic. militar Craiova. 

Vineş D-tru., lic. militar Tg. Mureș. 

Giurescu Dinu, cent. 1, Colegiul Naţional Sf. Sava, 
București. 

Marius Lupu, cent. 1, lic. militar Cernăuţi. 

Miulescu Traian, Colegiul Naţional Sf. Sava, Buc. 


Desen de străjera 
Suciu Valentina 


(premiul Il) 


ŞI 


(4 


y 


L Pais 
NL 


IN RECREAȚŢIE 


Mai mulţi străjeri stau de vorbă în recreaţie, după 
ora de zoologie. Străjerul Puiu, din clasa I-a, foarte 
vesel că a căpătat un 9, nu vorbeşte decât despre 
pasările sburătoare, lecţia la care a fost ascultat. 

Străjerul Alexandru, din cl. III-a, vrând să-l ne- 
căjească, intervine : 

— Ia spune-mi, Puiule, cunoşti tu vreo pasăre care 
depășește vârsta de 100 de ani? 

— Desigur ! Cunosc chiar mai multe. 

_— Care sunt acelea ? | 

— Pasările împăiate |... 






ZE 


La ă 


1. Proverb ascuns 
Schimbând ordinea literilor din fraza : „tai pa 


care-i tare“, să se formeze un cunoscut proverb ro- 
mânesc. 


2. Joe în lung 


] E: 3 e 2 5 1 4 9 6 _ 8 10 
1 — 2 La aritmetică 
3 — 4 La străjerie 
5 — 6 Oameni foarte mari (mold.) 
1.— 8 Plecare din casă 
9 — 10 Cum nu trebuie să fie un străjer. 


3. Şaradă 


Prima, parte e la cor 
(Vă previu: nu e tenor) 
Ce-a de-a doua derivație 
E termen de comparaţie; 
Totul nu e un mister: 
O poartă orice străjer. 

LA EXERCIŢII 


La ora de gimnastică, comandantul centuriei or- 
donă : 

— Pe spate, culcat, cu picioarele în sus, pedalaţi 
în aer, închipuindu-vă că sunteţi pe bicicletă. 

Toată centuria e încântată de noul exercițiu și... 
pedalează de zor. Numai Dănuț stă cu picioarele 
întinse. 

— W'ai auzit, Dănuţ ? Pedalează, nu sta! 

— Nu e nevoie, domnule comandant ; acum cobor 
o pantă şi bicicleta merge dela sine. 


pcum de Awtegal 


Deslegările jocurilor din n-rul 9 al revistei : 


1. Dublu patrat 


1 

PARC 

A SI A. 

RITM 

CA MA 
RA DA 
ACUM 
DUCII 
AMIN 
2 


1— 2 Camaradă 
2. Joc alfabetic 


BASCA — CASCĂ, — IASCĂ — MASCA — 
PASCĂ. 


3, Desen cu tâlc 


Priviţi cu atenţie desenul și veţi vedea că a fost 
făcut dintr'o singură linie: 





9 3352 9 at 9 053 9 ii O ati 9 <i> O ai 8 <i> 9 <i> 9 9 aut 9 ai O >> 0 <a 9. 


A apărut: | 


CAROLII 


| 
| 
, 
| 
| 
DIN CULMEA UNUI DECENIU | 
| 
| 
| 
| 
| 
| 


DE GLORIOASA DOMNIE 
de 
TEOFIL GH. SIDOROVICI 


Volumul cuprinde următoarele capitole: 


|. Din viața M. Sale Regelui Carol II 
II. Pe șantierul muncii de ridicare a Neamului 


III. Exemplul Marelui Străjer 


e 
Volumul este completat cu un bogat număr de imagini din viața A 
Majestății Sale Regelui Carol II. 


| 
| 
Pretul 120 Lei | 

